text:
TI 132
“Ampa Ara, Onipa Yi Yɛ Onyankopɔn Ba”
MATEO 27:45-56 MARKO 15:33-41 LUKA 23:44-49 YOHANE 19:25-30
YESU WUU WƆ DUA SO
WƆBƆƆ YESU ASƐNDUA MU NO, NSƐNKYERƐNNE BI SISII
Ɛduu “dɔn a ɛtɔ so nsia” anaa awia dumienu no, “esum duruu asase no nyinaa so kɔsii dɔn a ɛtɔ so nkron” anaa awia nnɔn mmiɛnsa. (Marko 15:33) Saa sum no amma kwa. Yɛnim sɛ ɛwom ara a, bosome tumi kyere awia ma esum ba awia ketee. Ɛtaa si bere a bosome apue foforo, nanso bere a wɔbɔɔ Yesu asɛndua mu a esum durui no deɛ, na ɛyɛ Twam afahyɛ bere, enti na bosome no nyinaa apue. Sɛ bosome kyere awia a, ɛnkyɛ, nanso esum a yɛreka ho asɛm yi kyɛe paa. Enti wohwɛ mu a, Onyankopɔn na ɔmaa esum no durui.
Nnipa a na wɔredi Yesu ho agorɔ no, ɛbɛyɛ sɛ nea ɛsii no yɛɛ wɔn nwonwa. Ɛsum no bae no, mmaa nnan bi kɔgyinaa asɛndua no ho. Mmaa nnan no, na Yesu maame ka ho; wɔn a aka ne Salome, Maria Magdalene, ɛnna Maria, ɔsomafo Yakobo Kumaa maame.
Bere a Yesu maame gyina “asɛndua no ho” no, na ɔsomafo Yohane gyina ne nkyɛn. Ná Maria ayɛ dinn rehwɛ ne ba a wawo no atete no no. Ɔhwɛ nea ne ba no refa mu no a, na ɛte sɛ nea wɔde “nkrantɛ tenten” awɔ ɔno Maria. (Yohane 19:25; Luka 2:35) Ɛyaw a na Yesu refa mu nyinaa akyi no, na ɔredwen ne maame Maria ho. Yesu miaa n’ani de ne ti kyerɛɛ Yohane so ka kyerɛɛ ne maame sɛ: “Ɔbaa, hwɛ! Wo ba!” Afei ɔde ne ti kyerɛɛ Maria so ka kyerɛɛ Yohane sɛ: “Hwɛ! Wo maame!”—Yohane 19:26, 27.
Ɛbɛyɛ sɛ saa bere no, na Maria yɛ okunafo, enti na Yesu de no rehyɛ ɔsomafo a ɔdɔ no no nsa. Ná wahu sɛ Maria mma a aka no nnye ɔno Yesu nni. Enti ɔyɛɛ nhyehyɛe a ɛbɛma obi ahwɛ no na waboa no ama wasom Onyankopɔn. Wei yɛ adepa a yɛbɛtumi asuasua!
Bere a sum no kɔe no mu ara na Yesu kaa sɛ: “Sukɔm de me.” Asɛm a ɔkae no maa nkɔmhyɛ bi baa mu. (Yohane 19:28; Dwom 22:15) Yesu huu sɛ ɛkwan bi so no, wobɛka sɛ nea n’Agya mmɔ ne ho ban bio sɛnea ɛbɛyɛ a wɔbɛsɔ no ahwɛ akɔsi ase. Kristo de nne a emu yɛ den kaa asɛm bi, na saa asɛm no, ɛbɛyɛ sɛ ɛyɛ Aram kasa a na Galileafo ka. Ɔkaa sɛ: “Eli, Eli, lama sabaktani?” Ase kyerɛ sɛ: “Me Nyankopɔn, me Nyankopɔn, adɛn nti na woapa me?” Wɔn a wɔgyina hɔ no bi ante ase, enti wɔkaa sɛ: “Hwɛ! Ɔrefrɛ Elia.” Obi tuu mmirika de sapɔw kɔbɔɔ nsa nyinyanyinya mu de tuaa demmire ano na ɔde kɔmaa Yesu sɛ ɔnnom. Nanso ebinom kaa sɛ: “Monnyae no! Momma yɛnhwɛ sɛ Elia bɛba abɛyi no asi fam anaa.”—Marko 15:34-36.
Afei Yesu teaam sɛ: “Asa!” (Yohane 19:30) Ampa, biribiara a n’Agya somaa no sɛ ɔmmɛyɛ wɔ asase so no, na watumi ayɛ awie. Bere a Yesu rebɛwu no, ɔkaa sɛ: “Agya, wo nsam na mede me honhom hyɛ.” (Luka 23:46) Yesu de ne nkwa hyɛɛ Yehowa nsa; ná ɔnim sɛ ɔbɛnyane no. Kristo de ne werɛ nyinaa hyɛɛ Onyankopɔn mu na afei ɔtoo ne kɔn wui.
Ɔwui no, asase wosoo denneennen maa abotan paapaee. Ná ano yɛ den paa, enti ada a ɛwɔ Yerusalem mu buebue maa emu afunu bɛguu abɔnten. Nnipa a wɔretwam a wɔhuu sɛ afunu deda mmɔnten so no kɔɔ “kuro kronkron” no mu kɔbɔɔ amanneɛ.—Mateo 12:11; 27:51-53.
Afei ntwamutam a ɛkyɛ Kronkronbea ne Kronkron mu Kronkronbea mu no, emu suan mmienu fii soro bɛsii fam. Nsɛm a ɛsisii no kyerɛ sɛ Onyankopɔn bo fuu wɔn a wɔkuu ne Ba no. Ɛsan nso kyerɛ sɛ afei deɛ, na ɛkwan abue sɛ nnipa bi bɛnya kwan akɔ ɔsoro, Kronkron mu Kronkronbea hɔ.—Hebrifoɔ 9:2, 3; 10:19, 20.
Ɛnyɛ nwonwa sɛ ehu kaa nkurɔfo. Ɔsraani panin a ɔhwɛ maa wɔkum Yesu no kaa sɛ: “Ampa ara, onipa yi yɛ Onyankopɔn Ba.” (Marko 15:39) Bere a Pilato redi Yesu asɛm a ɔbisaa Yesu sɛ ɔyɛ Onyankopɔn Ba no, ɛbɛyɛ sɛ na ɔsraani panin no wɔ hɔ. Sɛnea nneɛma kɔe no ma ɔbɛhuu sɛ Yesu yɛ onipa pa, na ɔyɛ Onyankopɔn Ba ampa.
Wɔn a wɔde wɔn ani huu nea ɛkɔɔ so no, wɔrekɔ wɔn fie nyinaa, na wɔde wɔn nsa rebobɔ “wɔn kokom.” Nea wɔyɛe no kyerɛ sɛ na awerɛhoɔ ne aniwu ahyɛ wɔn mma. (Luka 23:48) Mmaa a na wɔgyina akyirikyiri rehwɛ no, na wɔn mu pii yɛ Yesu asuafo. Yesu te ase no, sɛ ɔretu kwan a, na ɔtumi ne wɔn kɔ. Wɔn nso, nsɛm akɛse a ɛsisii no kaa wɔn paa.
SUA PII
ƆWƐN-ABAN
Nkrante Antumi Maria
Sɛ awerɛhow a ɛte sɛ “nkrante tenten” ahyɛ wo so a, Yesu maame Maria nhwɛso no betumi aboa wo ma wɔagyina ano.


c: text/html

text:
TI 37
Yesu Nyanee Okunafo Bi Ba
ƆNYANEE OBI A WAWU WƆ NAIN
Bere a Yesu saa ɔsraani panin no akoa yareɛ wiei no, ankyɛ na ɔfirii Kapernaum kɔɔ Nain. Ná Nain wɔ Kapernaum anafo fam, na bɛyɛ kilomita 32 na ɛda ntam. Ɔrekɔ no, ɔne n’asuafo no ne nnipadɔm kɛse na ɛkɔe. Bere a wɔduu Nain kurotia no, ɛbɛyɛ sɛ na ɛrekɔ anwummere. Ɛhɔ na wɔhyiaa Yudafo pii a wɔsa so de aberante bi amu refiri kuro no mu akɔsie no.
Aberante no maame deɛ, na ɔyɛ ne ho hwee a ɛnyɛ yie. Ná ne kunu awu agyaw no, na ne babarima baako pɛ a ɔde no kyekye ne werɛ nso, owu abɛfa no. Seesei a ne ba yi nso awu yi, na hwan na ɔbɛhwɛ no? Enti na n’anidaso nyinaa asa.
Bere a Yesu huu sɛnea ɔbaa no werɛ ahow na wabubu no, n’asɛm yɛɛ no awerɛhoɔ. Ɛkwan a Yesu faa so ne ɔbaa no kasae no ma ɔnyaa anidaso. Ɔkaa sɛ: “Gyae su.” Nanso wamfa anso hɔ ara; ɔbɛn funu adaka no de ne nsa kɔsɔɔ mu. (Luka 7:13, 14) Nea Yesu yɛe ne sɛnea ɔne ɔbaa no kasae no maa obiara gyina hwɛɛ nea ɔrebɛyɛ. Ɛbɛyɛ sɛ wɔbisaa wɔn ho sɛ, ‘Asɛm bɛn na ɔbarima yi reka yi? Dɛn na ɔrebɛyɛ?’
Wɔn a na wɔne Yesu nam no nso ɛ? Adwene bɛn na ɛbaa wɔn tirim? Yesu saa nnipa pii yareɛ na ɔyɛɛ anwonwade pii ma wɔhui, nanso na wɔnhuu sɛ Yesu anyane owufo da. Ansa na Yesu reba asase so no, na nnipa bi anyane awufo dada, nanso asɛm no ne sɛ, Yesu nso bɛtumi anyane awufo anaa? (1 Ahemfo 17:17-23; 2 Ahemfo 4:32-37) Yesu kaa sɛ: “Aberanteɛ, mese wo sɛ, sɔre!” (Luka 7:14) Ɛhɔ ara na aberante no sɔree, na ɔtenaa ase fii ase kasae. Ɛnna Yesu de no maa ne maame. Ne maame ho dwirii no paa; n’ani gyei araa ma na ɔnhu nea ɔnyɛ ne ho, efisɛ na wasan anya ne ba no bio.
Bere a nkurɔfo no huu sɛ aberante no anyane no, wɔhyɛɛ Nkwamafo Yehowa anuonyam, na ebinom kaa sɛ: “Wɔama odiyifoɔ kɛseɛ bi so yɛn mu.” Ebinom nso huu sɛ Yesu anwonwade no kyerɛ biribi, enti wɔkaa sɛ: “Onyankopɔn ama n’ani aba ne nkurɔfoɔ so.” (Luka 7:16) Anwonwade a Yesu yɛe no ho asɛm trɛw ntɛm kɔɔ nkurow a ɛbemmɛn hɔ no mu. Ɛbɛyɛ sɛ nkuro a wɔtee ho asɛm ntɛm no, na Yesu kuro Nasaret ka ho; ɛfiri Nain rekɔ hɔ bɛyɛ kilomita 10. Asɛm no trɛw kɔɔ anafo fam mpo kɔduu Yudea mantam no mu.
Saa bere no nyinaa, na Yohane Suboni da so da afiase, na na ɔpɛ sɛ ɔte Yesu nnwuma no ho asɛm. Enti Yohane asuafo no kaa Yesu anwonwade no ho asɛm kyerɛɛ no. Ɔtee no, dɛn na ɔyɛe?

robotstxt: allowed

filter: keep


text:
Mommma Mo Werɛ Mmfi sɛ Mobɛda Ayamye Adi Akyerɛ Ahɔho
“Mommma mo werɛ mmfi ahɔhoyɛ [nea ɛkyerɛ ne, ayamye a wɔda no adi kyerɛ ahɔho.]”
NNWOM: 124, 79
1, 2. (a) Ɔhaw bɛn na ahɔho pii hyia nnɛ? (Hwɛ mfonini a ɛwɔ adesua yi mfiase no.) (b) Asɛm bɛn na ɔsomafo Paulo kae sɛ ɛnsɛ sɛ yɛn werɛ fi, na nsɛmmisa bɛn na ɛno ma ɛsɔre?
BƐYƐ mfe 30 ni na Osei [1] fi Ghana koduu Europa. Saa bere no, na ɔnyɛ Ɔdansefo. Ɔkae sɛ: “Ankyɛ na mihui sɛ obiara nnwen me ho. Wim tebea no nso, na minhyiaa bi da. Bere a mifii wimhyɛn gyinabea hɔ no, awɔw dee me araa ma mifii ase sui.” Ná Osei nte ɛhɔ kasa no, enti bɛboro afe ná onyaa adwuma pa biara nyɛe. Ná n’abusuafo nso mmɛn no, enti na wayɛ ankonam, na na n’ani agyina wɔn paa.
2 Wo de susuw ho hwɛ. Sɛ ɛyɛ wo a, dɛn na ɛhɔfo yɛ ma wo a anka w’ani begye? Ɛmfa ho ɔman a wufi mu ne wo honam ani hwɛbea no, sɛ wokɔ Ahenni Asa so na anuanom tew wɔn anim ma wo akwaaba a, anka wo koma rentɔ wo yam? Nokwasɛm ne sɛ, Bible ka kyerɛ nokware Kristofo nyinaa sɛ: “Mommma mo werɛ mmfi ahɔhoyɛ.” Wei kyerɛ sɛ, ɛsɛ sɛ wɔda ayamye adi kyerɛ ahɔho. (Heb. 13:2) Enti ma yensusuw nsɛmmisa a edidi so yi ho: Yehowa bu ahɔho sɛn? Adɛn nti na ɛho behia sɛ yɛsesa adwene a yɛwɔ wɔ ahɔho ho? Na yɛbɛyɛ dɛn aboa wɔn a wofi ɔman foforo so aba yɛn man mu no ama wɔn ani aka wɔ yɛn asafo mu?
SƐNEA YEHOWA BU AHƆHO
3, 4. Sɛnea Exodus 23:9 kyerɛ no, sɛn na na Onyankopɔn hwɛ kwan sɛ ne nkurɔfo ne ahɔho bedi, na adɛn ntia?
3 Bere a Yehowa gyee ne nkurɔfo fii Egypt no, ɔmaa wɔn mmara bi. Ná mmara no hwehwɛ sɛ Israelfo no da ayamye soronko adi kyerɛ nnipa pii a wɔnyɛ Israelfo a wɔne wɔn fi Egypt kɔe no. (Ex. 12:38, 49; 22:21) Esiane sɛ nkurɔfo ntaa ne wɔn a wofi ɔman foforo so nni no yiye nti, Yehowa fi ɔdɔ mu yɛɛ nhyehyɛe maa saa nkurɔfo no. Nhyehyɛe no baako ne sɛ, na ahɔho betumi akɔsesaw nnɔbae ase.
4 Ná anka Yehowa betumi aka no denneennen sɛ Israelfo no nnya obu mma ahɔho, nanso wanyɛ saa. Mmom no, ɔka kyerɛɛ wɔn sɛ wonhu ahɔho mmɔbɔ. (Kenkan Exodus 23:9.) Ná Israelfo no ‘nim sɛnea ɔhɔho kra te.’ Bere a Egyptfo no mfaa Hebrifo anaa Israelfo no nyɛɛ nkoa mpo no, ɛbɛyɛ sɛ na wɔmpɛ sɛ wɔne Hebrifo no bɔ efisɛ na ɛsono Egyptfo no honam ani hwɛbea ne wɔn som. (Gen. 43:32; 46:34; Ex. 1:11-14) Bere a Israelfo no yɛ ahɔho no, Egyptfo no dii wɔn ani paa, nanso Yehowa ka kyerɛɛ Israelfo no sɛ wommu ɔhɔho “sɛ kuromanni.”
5. Dɛn na ɛbɛboa yɛn ma yɛadwen nnipa a wofi aman foforo so ho sɛnea Yehowa dwen wɔn ho no?
5 Ɛnnɛ nso, Yehowa dwen nnipa a wɔatu aba yɛn man mu na wɔba yɛn asafo nhyiam ase no ho. (Deut. 10:17-19; Mal. 3:5, 6) Sɛ yedwinnwen ɔhaw a wɔrefa mu te sɛ nnipa mu nyiyim anaa kasa foforo a ɛsɛ sɛ wosua ho a, ɛbɛma yɛahwehwɛ akwan a yɛde bɛda ayamye ne tema adi akyerɛ wɔn.
ƐHO HIA SƐ YƐSESA ADWENE A YƐWƆ WƆ AHƆHO HO ANAA?
6, 7. Dɛn na ɛma yehu sɛ tete Kristofo no suaa sɛnea wɔbɛko atia nnipa mu nyiyim a na agye ntini wɔ wɔn bere so no?
6 Ná ɛsɛ sɛ tete Kristofo no sua sɛnea wɔbɛko atia nnipa mu nyiyim a na agye ntini wɔ Yudafo no mu no. Pentekoste afe 33 Y.B. no, Kristofo a wɔwɔ Yerusalem no daa ahɔhoyɛ adi kyerɛɛ nnipa a wofi aman ahorow so a na wɔabɛyɛ Kristofo no. (Aso. 2:5, 44-47) Ɔdɔ a Yudafo a wɔabɛyɛ Kristofo no daa no adi kyerɛɛ wɔn mfɛfo gyidifo no ma yehu sɛ, sɛ yɛka “ahɔhoyɛ” a, na wonim nea ɛkyerɛ ankasa. Ɛno ne “ayamye a wɔda no adi kyerɛ ahɔho.”
7 Nanso, bere a tete Kristofo asafo no renyin no, nnipa mu nyiyim ho asɛm bi sɔree. Yudafo a wɔka Hela kasa no nwiinwii sɛ wɔnhwɛ wɔn akunafo yiye. (Aso. 6:1) Nea ɛbɛyɛ na wɔasiesie asɛm no, asomafo no paw mmarima nson sɛ wɔnhwɛ ma obiara nnya nea ohia. Ná saa mmarima no nyinaa kura Helafo din. Enti ebetumi aba sɛ na asomafo no pɛ sɛ woyi baabi a obi fi ho wontwiwontwi biara a ɛbɛyɛ sɛ na ɛwɔ tete Kristofo no mu no fi hɔ.
8, 9. (a) Dɛn na ebetumi ama yɛahu sɛ yenni afoforo ho adwempa anaasɛ yɛde baabi a yefi hoahoa yɛn ho? (b) Dɛn na ɛsɛ sɛ yetu ase fi yɛn komam? (1 Pet. 1:22)
8 Sɛ yenim oo, sɛ yennim oo, yɛn mu biara amammerɛ da ne koma so paa. (Rom. 12:2) Afei nso, ebia yɛte sɛ yɛn afipamfo, wɔn a yɛne wɔn yɛ adwuma, anaa yɛn sukuufo keka wɔn a ɛsono ɔman a wofi mu, wɔn a ɛsono abusua a wofi mu, anaa wɔn a ɛsono wɔn honam ani hwɛbea ho nsɛm bi a ɛmfata. Nsɛm a ɛte saa no, ɛyɛ a ɛka yɛn sɛn? Na sɛ obi de ɔman a yefi mu di yɛn ho fɛw na ebia ɔka yɛn amammerɛ bi ho asɛm gugu mu a, dɛn na yɛyɛ?
9 Bere bi, na ɔsomafo Petro nni wɔn a wɔnyɛ Yudafo ho adwempa. Nanso, nkakrankakra ɔbɔɔ mmɔden yii saa adwene no fii ne koma mu. (Aso. 10:28, 34, 35; Gal. 2:11-14) Yɛn nso, sɛ yehu sɛ yenni afoforo ho adwempa anaasɛ yɛde baabi a yefi hoahoa yɛn ho a, ɛsɛ sɛ yɛyere yɛn ho tu adwene a ɛte saa ase fi yɛn koma mu. (Kenkan 1 Petro 1:22.) Yebetumi adwinnwen saa nokwasɛm yi ho. Ɛne sɛ, ɛmfa ho ɔman a yefi mu no, yɛn nyinaa yɛ nnipa a yɛtɔ sin, na yɛn mu biara nni hɔ a ɔfata nkwagye. (Rom. 3:9, 10, 21-24) Ɛnde, adɛn nti na ɛsɛ sɛ yenya adwene sɛ yɛsen afoforo? (1 Kor. 4:7) Ɛsɛ sɛ yɛn nyinaa nya ɔsomafo Paulo adwene no bi. Ɔka kyerɛɛ ne mfɛfo Kristofo a wɔasra wɔn no sɛ, ‘wɔnnyɛ ananafo ne ahɔho bio, na mmom wɔyɛ Onyankopɔn fiefo.’ (Efe. 2:19) Sɛ yɛyere yɛn ho sɛ yebenya wɔn a ɛsono baabi a wofi ho adwempa a, akyinnye biara nni ho sɛ, ɛbɛboa yɛn ma yɛahyɛ nipasu foforo no.
SƐNEA YƐBƐDA AYAMYE ADI AKYERƐ AHƆHO
10, 11. Wohwɛ sɛnea Boas ne Moabni Rut dii no a, dɛn na Boas yɛe a ɛkyerɛ sɛ na ɔwɔ adwene a Yehowa wɔ wɔ ahɔho ho no bi?
10 Sɛnea Boas ne Moabni Rut dii no ma yehu sɛ na Boas wɔ adwene a Yehowa wɔ wɔ ahɔho ho no bi. Bere a Boas kɔɔ n’afuw mu wɔ otwabere mu sɛ ɔrekɔhwɛ wɔn a wɔretwa ne nnɔbae no, ohui sɛ ɔbea mmɔdenbɔfo bi di n’adwumayɛfo no akyi resesaw nnɔbae no ase. Boas hui sɛ ɔbea no yɛ ɔhɔho. Ɛwom sɛ na ɔbea no wɔ hokwan sɛ ɔsesaw nnɔbae ase de, nanso odii kan srɛɛ kwan ansa na ɔreyɛ saa. Bere a Boas tee saa no, oyii ne yam maa kwan sɛ wonyiyi nnɔbae no bi ngu fam mma Rut nsesaw.
11 Nkɔmmɔ a Boas ne Rut bɔe no ma yehu paa sɛ na Boas dwen Rut ne asetena a emu yɛ den a na ɔrefam sɛ ɔhɔho no ho. Ade baako a ɛma yehu saa ne sɛ, Boas ka kyerɛɛ Rut sɛ onni ne mmabaa no akyi sɛnea ɛbɛyɛ a mmarima a wɔreyɛ adwuma no renteetee no. Ɛwom sɛ na Rut nka apaafo no ho de, nanso Boas hwɛ ma onyaa aduan ne nsu. Afei nso, Boas anka asɛm biara a ɛkyerɛ sɛ obuu ɔbea hianiwa no animtiaa. Mmom, ɔkaa ne koma too ne yam.
12. Sɛ yɛda ayamye adi kyerɛ ahɔho a wofi ɔman foforo so no a, ɛbɛboa wɔn sɛn?
12 Adɔe a Rut yɛɛ n’asebea Naomi no kaa Boas koma, na n’ani gyee ho nso sɛ Rut abɛyɛ Yehowa somfo. Ayamye a Boas daa no adi no yɛ adɔe a Yehowa ankasa daa no adi kyerɛɛ ɔbea a na ‘wabɛhyɛ Israel Nyankopɔn no ntaban ase no.’ (Rut 2:12, 20; Mmeb. 19:17) Saa ara nso na ɛnnɛ, sɛ yɛtew yɛn anim kyerɛ “nnipa ahorow nyinaa” a, ɛbɛboa wɔn ama wɔahu nokware no, na wobehu sɛ Yehowa dɔ wɔn paa.
13, 14. (a) Adɛn nti na ɛsɛ sɛ yɛbɔ mmɔden sɛ yebekyia ahɔho a wɔba Ahenni Asa so no? (b) Sɛ ɛyɛ den ma wo sɛ wo ne nnipa a ɛsono wɔn amammerɛ bɛbɔ nkɔmmɔ a, dɛn na ɛbɛboa wo ama woatumi ayɛ saa?
13 Sɛ yehu sɛ ahɔho a womfi yɛn man mu aba yɛn Ahenni Asa so a, ɛsɛ sɛ yɛtew yɛn anim kyia wɔn. Sɛ yɛyɛ saa a, na yɛreda ayamye adi akyerɛ wɔn. Ebia yɛahyɛ no nsow sɛ ɛtɔ da a, ahɔho a wɔatu aba yɛn man mu foforo no fɛre ade na wɔmpɛ sɛ wɔbɛka akɔ afoforo ho. Ebia ntetee a wonyae anaa sɛnea nkurɔfo mfa wɔn nyɛ hwee nti, wɔte nka sɛ wɔmfata sɛ wɔne nnipa a wofi aman foforo so anaa ɛsono wɔn honam ani hwɛbea no bɛbɔ. Enti ɛsɛ sɛ yedi kan tew yɛn anim kyerɛ wɔn, na yɛma wohu sɛ yedwen wɔn ho. Sɛ wowɔ JW Language app no bi wɔ mo kasa mu a, ebetumi aboa wo ama woahu sɛnea wode wɔn a wɔaba wo man mu foforo no kasa bekyia wɔn.
14 Ebia ɛyɛ wo den sɛ wo ne wɔn a ɛsono wɔn amammerɛ bɛbɔ nkɔmmɔ. Nea ɛbɛboa wo ama woatumi abɛn nnipa a wɔte saa ne sɛ wubedi kan aka wo ho asɛm kakra akyerɛ wɔn. Ɛrenkyɛ koraa wubehu sɛ, sɛɛ na mo adwene hyia wɔ nneɛma pii ho sen sɛnea na wususuw. Afei nso, wubehu sɛ sɛɛ amammerɛ biara wɔ nea eye wɔ ho ne nea enye wɔ ho.
MOMMA OBIARA KOMA NTƆ NE YAM
15. Dɛn na ɛbɛboa yɛn ma yɛate ahɔho a wɔresua ɔman foforo mu asetena no ase yiye?
15 Sɛ wopɛ sɛ afoforo a wɔaba asafo no mu koma tɔ wɔn yam a, bisa wo ho sɛ, ‘Sɛ me na makɔ ɔman foforo bi so a, dɛn na wɔyɛ ma me a anka m’ani begye paa?’ (Mat. 7:12) Nya wɔn a wɔresua ɔman foforo so asetena no ho abotare. Ahyɛase no, ebia yɛrente wɔn nneyɛe ne sɛnea wosusuw nneɛma ho ase yiye. Nanso, sɛ́ anka yɛbɛhwɛ kwan sɛ wɔbɛyɛ wɔn ade te sɛ yɛn ara no, adɛn nti na yennye wɔn ntom sɛnea wɔte no ara?
16, 17. (a) Dɛn na yɛyɛ a, ɛbɛma yɛatumi abɛn wɔn a ɛsono wɔn amammerɛ no paa? (b) Nneɛma a ɛho hia bɛn na yebetumi ayɛ de aboa ahɔho a wɔwɔ yɛn asafo mu no?
16 Wɔn a wɔatu aba yɛn man mu no, sɛ yesua wɔn man ne wɔn amammerɛ ho ade a, ɛbɛma ayɛ mmerɛw ama yɛn sɛ yɛne wɔn bɛbɔ. Sɛ yɛreyɛ abusua som a, yebetumi de bere no bi ayɛ ahɔho a wɔwɔ yɛn asafo ne yɛn asasesin mu no amammerɛ ho nhwehwɛmu. Ade foforo nso a ebetumi ama yɛabɛn wɔn a ɛsono wɔn amammerɛ paa ne sɛ yɛbɛto nsa afrɛ wɔn aba yɛn fie na yɛne wɔn ato nsa adidi. Yehowa ‘abue ɔpon a ɛkɔ gyidi mu ama amanaman no.’ Enti yɛn nso, so yɛrentumi mmue yɛn apon mma ahɔho a “yɛne wɔn bɔ abusua wɔ gyidi mu no”?
17 Sɛ yɛne mmusua a wɔatu aba yɛn man mu no taa bɔ a, ɛbɛma yɛahu sɛnea wɔrebɔ mmɔden sɛ wobesua yɛn amammerɛ no. Ɛbɛma yɛahu nso sɛ, ebia ehia sɛ yɛboa wɔn ma wotumi sua kasa a yɛka no. Bio nso, yebetumi akyerɛ wɔn kwan akɔ nnwumakuw a wobetumi aboa wɔn ama wɔanya baabi pa atena anaa wɔanya adwuma pa ayɛ nkyɛn anaa? Sɛ yɛyɛ saa a, ebetumi aboa yɛn yɔnko gyidini no paa.
18. Obu ne anisɔ ho nhwɛso bɛn na wɔn a wɔatu akɔtena obi man so no betumi asuasua nnɛ?
18 Dɛn na wɔn a wɔatu akɔtena obi man so no nso betumi ayɛ? Wobetumi abɔ mmɔden sɛ wobesua ɔman a wɔakɔ so no mu asetena. Rut yɛɛ wei ho nhwɛso pa. Nea edi kan, ɔsrɛɛ kwan ansa na ɔresesaw nnɔbae no ase. Saa a ɔyɛe no kyerɛ sɛ, na obu ɔman a wakɔ mu no amammerɛ. (Rut 2:7) Wannya adwene sɛ esiane sɛ ɔyɛ ɔhɔho nti obetumi akɔsesa nnɔbae ase a ɔremmisa hokwan ansa. Nea ɛto so mmienu ne sɛ, bere biara a obi yɛɛ biribi pa maa no no, ɔkyerɛɛ ho anisɔ. (Rut 2:13) Sɛ wɔn a wɔatu akɔtena obi man so no da suban pa a ɛte saa adi a, ɛbɛma ɔmanfo no abu wɔn, na saa ara na wɔn mfɛfo gyidifo nso bebu wɔn.
19. Adɛn nti na ɛsɛ sɛ yɛtew yɛn anim ma ahɔho a wɔwɔ yɛn ntam no?
19 Ɛyɛ yɛn anigye paa sɛ Yehowa adom nnipa a wofi mmaa nyinaa ama wɔanya hokwan ate asɛmpa no. Bere a saa nnipa yi wɔ wɔn man mu no, ebia wɔannya hokwan ne Yehowa nkurɔfo ansua Bible anaa wɔne wɔn ankɔ asafo nhyiam. Enti seesei a wɔanya hokwan ne yɛn hyiam som no, munnye nni sɛ ɛsɛ sɛ yɛboa wɔn ma wɔn ani ka? Ɛwom, ebia yɛrentumi mma wɔn nsa nka honam fam nneɛma a wohia nyinaa anaa yɛrentumi nyɛ wɔn mmoa pii, nanso sɛ yɛda ayamye adi kyerɛ wɔn a, na yɛresuasua ɔdɔ a Yehowa wɔ ma wɔn no bi. Yɛyɛ nkurɔfo a ‘yɛresuasua Onyankopɔn,’ enti momma yɛnyɛ nea yebetumi biara ntew yɛn anim nnye ahɔho a wɔabɛka yɛn ho no.
^ [1] (nkyekyɛm 1) Wɔasesa din no.


text:
Amanehunu Begyae Nnansa Yi Ara!
Wubenya sɛ wote wiase a amanehunu nnim mu
ABAN PAPA BƐBA
“Ɔsoro Nyankopɔn bɛma ahenni bi so. Wɔrensɛe no da, na wɔrennyaw ahenni no mma ɔman foforo biara. Ebebubu ahenni horow no nyinaa ama asã, na ɛno de, ebegyina daa.”
Onyankopɔn Ahenni no yɛ aban a ɛwɔ soro. Yesu Kristo na wɔapaw no sɛ ɔnyɛ so Hene, na n’Ahenni no ne aban a nnipa ahyehyɛ rensen so; ɔbɛhwɛ ama Onyankopɔn apɛde ayɛ hɔ wɔ soro ne asase so nyinaa. (Mateo 6:9, 10) Sɛ Ahenni no nya ba a, aban biara rentumi nyi mfi hɔ, efisɛ ɛyɛ “Awurade ne yɛn Agyenkwa Yesu Kristo daa ahenni.” Asomdwoe remmɔ nnipa da.
ATORO SOM BEFI HƆ
“Satan mpo kɔ so ara dan ne ho hann bɔfo. Enti sɛ n’asomfo nso dan wɔn ho trenee asomfo a, ɛnyɛ ade kɛse biara. Nanso ebewie wɔn sɛnea wɔn nnwuma te.”
Wɔbɛma ada adi sɛ atoro som yɛ Ɔbonsam nnwuma no bi, na wobeyi afi wiase. Ɛno nti, ɔtan hunu ne mogyahwiegu a nyamesom de ba nyinaa befi hɔ. Eyi bɛma nnipa a wɔdɔ “Onyankopɔn teasefo ne ɔnokwafo no” de “gyidi biako” asom no, na wɔasom no “honhom ne nokware mu.” Asomdwoe ne biakoyɛ de, nnipa bɛfa no kwa!
BƆNE BEFI NNIPA HO
“Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”
Yesu na owu maa nnipa a wɔwɔ wiase nyinaa, na Yehowa Nyankopɔn nam ne Ba no so na ɛbɛyɛ eyinom nyinaa. (Yohane 3:16) Yesu bedi anim ahwɛ ayi bɔne nyinaa afi nnipa ho. Saa bere no, amanehunu nyinaa befi hɔ, efisɛ “Onyankopɔn ankasa ne wɔn bɛtena,” na ɔbɛpopa wɔn “aniwam nusu nyinaa.” Ɛrenkyɛ, bɔne befi nnipa ho na amanehunu nso befi hɔ, efisɛ “treneefo benya asase no adi, na wɔatena so daapem.”
AHONHOMMƆNE BEFI HƆ
“[Yesu Kristo kyeree] ɔtweaseɛ no, ɔwɔ dedaw a ɔne Ɔbonsam ne Satan no, na ɔkyekyeree no mfe apem. Na ɔtow no kyenee amoa no mu, na ɔtoo no mu sɔɔ ano na wantumi ankɔdaadaa amanaman no bio.”
Sɛ wɔkyekyere Satan ne n’adaemone no to wɔn gu “amoa no mu” a, wɔrentumi nyɛ hwee, kyerɛ sɛ, wɔn tumi nyinaa befi hɔ. Wɔrentumi nhyɛ nnipa mma wɔnyɛ bɔne bio. Enti wiase foforo no mu no, Satan ne adaemone no rennya nnipa so tumi bio. Ahotɔ bɛn ni!
“NNA A EDI AKYIRI” NO BƐBA AWIEI
“Nna a edi akyiri” no de yɛn bewura nea Yesu frɛɛ no “ahohiahia kɛse” no mu. Ɔkae sɛ: “Afei ahohiahia kɛse a, efi wiase mfitiase besi mprempren ebi nsii, na ebi nso nsi bio bɛba.”
Nea enti a saa ahohiahia no bɛyɛ kɛse ne sɛ nsɛm akɛseakɛse besisi. Nsɛm akɛseakɛse yi bɛkɔ akowie “ade nyinaa so Tumfoɔ Nyankopɔn da kɛse no mu ko,” anaasɛ “Harmagedon.”
Nnipa a wɔwɔ wiase baabiara a wɔdɔ trenee no rehwɛ kwan sɛ saa wiase nhyehyɛe bɔne yi befi hɔ. Wo de, ma yɛnhwɛ nhyira a Onyankopɔn Ahenni de bɛba no bi.
ONYANKOPƆN BƐYƐ PII AKA HO!
Wobegye “nnipakuw kɛse bi” nkwa akɔ wiase foforo a asomdwoe wom mu: Onyankopɔn Asɛm ka sɛ “nnipakuw kɛse bi” a yennim wɔn dodow ‘befi ahohiahia kɛse no mu,’ na wobegye wɔn nkwa akɔ trenee wiase foforo mu. (Adiyisɛm 7:9, 10, 14; 2 Petro 3:13) Nnipakuw kɛse no behu sɛ wɔn nkwagye fi Yesu Kristo, “Onyankopɔn Guammaa a oyi wiase bɔne fi hɔ no.”
Onyankopɔn bɛkyerɛkyerɛ yɛn ama yɛanya mfaso pii: Sɛ wiase foforo no ba a, “Yehowa ho nimdeɛ bɛhyɛ asase so mã.” (Yesaia 11:9) Onyankopɔn bɛkyerɛkyerɛ yɛn sɛnea yɛne nnipa nyinaa bɛtena asomdwoe mu, na yɛahwɛ asase ne nneɛma a ɛwɔ so no yiye. Onyankopɔn ahyɛ bɔ sɛ: “Me Yehowa, mene wo Nyankopɔn, nea ɔkyerɛ wo ade a eye ma wo, nea ogya wo fa ɔkwan a ɛsɛ sɛ wofa so no so.”
Wobenyan yɛn adɔfo a wɔawuwu no afi adamoa mu: Bere a Yesu wɔ asase so no, onyanee n’adamfo Lasaro fii awufo mu. (Yohane 11:1, 5, 38-44) Enti nneɛma akɛse a Yesu bɛyɛ wɔ Onyankopɔn Ahenni mu no, ɛho mpopoe na oyi kyerɛɛ yɛn.
Asomdwoe ne trenee bɛtena hɔ daa: Sɛ Kristo di nnipa so a, obiara bedi mmara so. Yɛyɛ dɛn hu saa? Yesu tumi hu nnipa komam, enti obetumi abu treneefo ne abɔnefo atɛn. Abɔnefo a wɔmpɛ sɛ wɔsesa no, ɔremma wɔn kwan mma wɔntena Onyankopɔn wiase foforo no mu.
Daakye papa a ɛda yɛn anim a Bible ahyɛ ho nkɔm no, ɛho nsɛm kakraa bi na yɛaka yi. Sɛ Onyankopɔn Ahenni di asase so a, “asomdwoe bebree” bɛtena hɔ daa. (Dwom 37:11, 29) Nneɛma a ɛde yaw ne amanehunu ba nnipa so nyinaa befi hɔ. Onyankopɔn ankasa na ɔde n’ano aka sɛ: “Hwɛ! mereyɛ nneɛma nyinaa foforo. . . . Nsɛm yi wom, na ɛyɛ nokware.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Luka 1:1-80
1 Esiane sɛ nnipa bebree abɔ mmɔden sɛ wɔbɛhyehyɛ nokwasɛm+ ahorow a yɛagye atom,2 sɛnea yenya fii adansefo+ a wɔde wɔn ani hui ne wɔn a wɔsom asɛmpa+ no ho fi mfiase+ no hɔ nti,3 me nso mabɔ me tirim saa, efisɛ mahwehwɛ nneɛma no nyinaa mu pɛpɛɛpɛ afi mfiase, sɛ mɛkyerɛw no nnidiso nnidiso+ abrɛ wo, onuonyamfo+ Teofilo,+4 na ama woahu nsɛm a wɔde akyerɛkyerɛ wo no mu nokware.+5 Yudea hene Herode nna no mu no,+ na ɔsɔfo bi wɔ hɔ a wɔfrɛ no Sakaria a ofi Abia+ asɔfokuw no mu, na ne yere yɛ Aaron+ mmabea no mu biako a ne din de Elisabet.6 Ná wɔn baanu nyinaa teɛ+ wɔ Onyankopɔn anim efisɛ wɔnantew Yehowa mmara+ ne n’atemmude+ nyinaa mu pɛpɛɛpɛ a asɛm biara nni ho.+7 Nanso na wonni ba, efisɛ na Elisabet yɛ obonin,+ na wɔn baanu nyinaa mfe akɔ anim.8 Bere a eduu ne kuw+ so a ɔreyɛ n’asɔfodwuma wɔ Onyankopɔn anim,9 sɛnea asɔfodwuma ho amanne te no, na adu no so sɛ ɔkɔ Yehowa kronkronbea+ hɔ kɔhyew aduhuam;+10 dɔn a na ɔrehyew aduhuam no mu no, na nnipadɔm no nyinaa wɔ adiwo rebɔ mpae.+11 Yehowa bɔfo yii ne ho adi kyerɛɛ no, begyinaa aduhuam afɔremuka no nifa.+12 Sakaria huu no no, ne ho yeraw no na ehu kaa no.+13 Nanso ɔbɔfo no see no sɛ: “Nsuro, Sakaria, efisɛ wɔatie w’adesrɛ,+ na wo yere Elisabet bɛwo ɔbabarima ama wo, na ɛsɛ sɛ woto ne din Yohane.+14 W’ani begye na wo ho asan wo yiye, na nnipa pii bedi n’awo ho ahurusi;+15 efisɛ ɔbɛyɛ kɛse Yehowa anim.+ Nanso ɛnsɛ sɛ ɔnom bobesa ne nsãden biara,+ na honhom kronkron bɛyɛ no mã fi ne maame yafunu mu pɛɛ;+16 na ɔbɛdan Israel mma pii asan aba Yehowa+ wɔn Nyankopɔn nkyɛn.17 Afei nso, ɔde Elia+ honhom ne ne tumi bedi n’anim, de adan agyanom koma+ aba mma so ne asoɔdenfo aba treneefo nyansa ho, asiesie nkurɔfo+ bi ama Yehowa.”+18 Ɛnna Sakaria bisaa ɔbɔfo no sɛ: “Dɛn na ɛbɛma matumi agye eyi adi? Efisɛ mabɔ akora+ na me yere nso mfe kɔ anim.”19 Ɔbɔfo no buaa no sɛ: “Mene Gabriel,+ nea ogyina Onyankopɔn anim, na wasoma me sɛ me ne wo mmɛkasa+ na menka nneɛma yi ho asɛmpa nkyerɛ wo.20 Hwɛ! wobɛtɔ mum,+ wuntumi nkasa de bɛkɔ akosi da a eyinom bɛba mu, efisɛ woannye me nsɛm a ɛbɛba mu wɔ bere a wɔahyɛ mu no anni.”21 Saa bere no nyinaa na nkurɔfo no retwɛn Sakaria,+ na ɛyɛɛ wɔn nwonwa sɛ wakyɛ wɔ kronkronbea hɔ saa.22 Nanso ɔbae no wantumi ne wɔn ankasa, na wohui sɛ wakohu n’ani so ade+ wɔ kronkronbea hɔ, na ɔyɛɛ nsɛnkyerɛnne kyerɛɛ wɔn, na wantumi ankasa.23 Afei ɛbae sɛ nna a ɔde resom no baa awiei no,+ ofii hɔ kɔɔ ne fie.24 Nna yi akyi no, ne yere Elisabet nyinsɛnee;+ na ɔde ne ho siei asram anum, na ɔkae sɛ:25 “Eyi ne ɔkwan a Yehowa afa so ne me adi wɔ nna a wabɛhwɛ me sɛ obeyi m’ahohora wɔ nnipa anim afi hɔ no mu.”+26 N’asram asia so no Onyankopɔn somaa ɔbɔfo Gabriel+ kɔɔ Galilea kurow a wɔfrɛ no Nasaret mu,27 ɔbaabun bi a wɔde no ama ɔbarima bi a wɔfrɛ no Yosef a ofi Dawid fie aware no nkyɛn; na ɔbaabun+ no din de Maria.+28 Ɔkɔɔ ne nkyɛn no, ɔka kyerɛɛ no sɛ: “Asomdwoe nka wo,+ wo a wɔadom wo, Yehowa+ ka wo ho.”+29 Na asɛm no haw no yiye na odwinnwen ho sɛ: “Nkyia bɛn ni?”30 Enti ɔbɔfo no ka kyerɛɛ no sɛ: “Nsuro Maria, na woanya Onyankopɔn anim dom;+31 na hwɛ! wobɛfa yafunu na woawo ɔbabarima,+ na ɛsɛ sɛ woto ne din Yesu.+32 Ɔbɛyɛ kɛse+ na wɔbɛfrɛ no Ɔsorosoroni no Ba;+ na Yehowa Nyankopɔn de n’agya Dawid+ ahengua+ bɛma no,33 na obedi Yakob fie so hene afebɔɔ, na n’ahenni remma awiei.”+34 Maria ka kyerɛɛ ɔbɔfo no sɛ: “Ɛbɛyɛ dɛn na eyi ayɛ yiye bere a me ne ɔbarima nnae?”+35 Ɛnna ɔbɔfo no bua see no sɛ: “Honhom kronkron+ bɛba wo so, na Ɔsorosoroni no tumi bɛkata wo so. Ɛno nso nti na wɔbɛfrɛ nea wobɛwo no no kronkron,+ Onyankopɔn Ba.+36 Hwɛ! wo busuani Elisabet nso anyinsɛn ɔbabarima wɔ ne mmerewabere mu, na eyi ne nea wɔfrɛ no obonin no sram a ɛto so asia;+37 efisɛ Onyankopɔn fam de, asɛm biara nni hɔ a ɛrentumi mma mu.”+38 Ɛnna Maria kae sɛ: “Hwɛ! meyɛ Yehowa afenaa!+ Ɛnyɛ hɔ mma me sɛnea w’asɛm te.” Na ɔbɔfo no fii ne nkyɛn kɔe.39 Enti Maria sɔree saa nna no mu de ahoɔhare kɔɔ Yuda kurow bi a ɛda bepɔw so mu,40 na ɔkɔɔ Sakaria fie na okyiaa Elisabet.41 Elisabet tee Maria nkyia no ara pɛ, akokoaa a ɔhyɛ ne yafunu mu no huruwii; na honhom kronkron hyɛɛ Elisabet mã,42 na ɔde nne kɛse teɛɛm sɛ: “Wɔahyira wo mmea mu, na wɔahyira+ wo yafunu mu aba!43 Ɛyɛɛ dɛn na me nsa aka hokwan sɛɛ, sɛ me Wura+ maame aba me nkyɛn yi?44 Hwɛ! wo nkyia twaa m’asom ara pɛ na akokoaa a ɔhyɛ me yafunu mu no de anigye kɛse huruwii.+45 Anigye nso ne nea wagye adi, efisɛ nea efi Yehowa hɔ a waka akyerɛ no+ biara bɛyɛ hɔ.”+46 Maria kae sɛ: “Me kra kamfo Yehowa,+47 na m’Agyenkwa Nyankopɔn+ ho na me honhom di ahurusi;+48 efisɛ wahwɛ n’afenaa ohianiwa.+ Hwɛ! efi nnɛ, awo ntoatoaso nyinaa bebu me sɛ mewɔ anigye;+49 efisɛ Nea ɔwɔ tumi no ayɛ ade kɛse ama me, na kronkron ne ne din;+50 efi awo ntoatoaso so kosi awo ntoatoaso so no, ohu wɔn a wosuro no no mmɔbɔ.+51 Ɔde ne basa ayɛ ahoɔdenne,+ wabɔ wɔn a wodi ahantansɛm wɔ wɔn koma mu apansam.+52 Watu atumfoɔ+ afi nhengua so na wama mmɔborɔfo so;+53 wama nnepa amee wɔn a ɔkɔm de wɔn+ na wama wɔn a wɔwɔ ahode de nsapan kɔ.+54 Wabɛhwɛ n’akoa Israel,+ na wakae ne mmɔborɔhunu+55 daa sɛnea ɔka kyerɛɛ yɛn agyanom, Abraham ne n’aseni no.”+56 Na Maria tenaa ne nkyɛn bɛyɛ asram abiɛsa, na ɔsan kɔɔ ne fie.57 Na Elisabet awo duu so, na ɔwoo ɔbabarima.58 Na mpɔtam hɔfo ne n’abusuafo tee sɛ Yehowa mmɔborɔhunu+ adɔɔso no so no, wɔne no dii ahurusi.+59 Da a ɛto so awotwe no wɔbae sɛ wɔrebetwa abofra kumaa no twetia,+ na anka wɔde no reto ne papa Sakaria.60 Nanso ne maame buae sɛ: “Dabi! mmom wɔbɛfrɛ no Yohane.”61 Ɛnna wɔka kyerɛɛ no sɛ: “Obiara nni w’abusua mu a ne din de saa.”62 Enti wɔde nsɛnkyerɛnne bisaa ne papa sɛnea ɔpɛ sɛ wɔfrɛ no.63 Ɛnna ogyee ɔbopon kyerɛw so sɛ: “Ne din de Yohane.”+ Na ɛyɛɛ wɔn nyinaa nwonwa.64 Mpofirim ara n’ano buei+ na ne tɛkrɛma sanee na ofii ase kasae, hyiraa Onyankopɔn.65 Ehu kaa wɔn a wɔte mpɔtam hɔ nyinaa; na wofii ase kaa eyinom nyinaa ho asɛm wɔ Yudea mmepɔw so nkurow nyinaa mu,66 na wɔn a wɔtee nyinaa de siee wɔn koma mu,+ na wɔkae sɛ: “Dɛn koraa na abofra kumaa yi bɛyɛ?” Efisɛ na Yehowa nsa+ wɔ no so ampa.67 Na honhom kronkron+ hyɛɛ ne papa Sakaria ma, na ɔhyɛɛ nkɔm+ sɛ:68 “Nhyira nka Yehowa, Israel Nyankopɔn,+ sɛ wama n’ani aba ne nkurɔfo+ so na wagye+ wɔn.69 Wama nkwagye abɛn+ so wɔ n’akoa Dawid fie ama yɛn,70 sɛnea ɔnam n’adiyifo kronkron a wɔtenaa ase tete no ano so+ aka71 sɛ obegye yɛn afi yɛn atamfo ne wɔn a wokyi yɛn nyinaa nsam no;+72 wahu yɛn agyanom mmɔbɔ de akae n’apam kronkron,+73 ntam a ɔkaa yɛn agya Abraham+74 sɛ onya gye yɛn fi atamfo nsam+ a, ɔbɛma yɛn hokwan de asom no a yɛrensuro+75 wɔ nokwaredi pintinn ne trenee mu n’anim, yɛn nkwa nna nyinaa no.+76 Na wo abofra kumaa yi, wɔbɛfrɛ wo Ɔsorosoroni no diyifo, efisɛ wubedi Yehowa anim akosiesie n’akwan,+77 na wama ne nkurɔfo anya nkwagye a ɛnam wɔn bɔne fafiri+ so ba no ho nimdeɛ,78 yɛn Nyankopɔn mmɔborɔhunu nti. Saa mmɔborɔhunu yi nti adekyee+ hann fi soro bepue yɛn so,+79 ama wɔn a wɔtete sum ne owu sunsuma+ ase no anya hann, agye yɛn taataa akɔ asomdwoe kwan so.”80 Na abofra kumaa no nyin+ yɛɛ den honhom mu, na ɔtenaa sare so kosii da a oyii ne ho adi kyerɛɛ Israel.


text:
ASƐM A ƐDA SO | WO DƆFO BI WU A DƐN NA WOBƐYƐ?
Awufo Bɛsɔre!
Yɛaka Gail ho asɛm dedaw; yehui sɛ ne kunu Rob wu no yɛɛ no yaw paa, na na onnye nni sɛ ɛho asɛm betumi afi ne tirim da. Nanso ɔwɔ anidaso sɛ Onyankopɔn wiase foforo no mu no, obehu ne kunu no bio. Ɔka sɛ: “Kyerɛwsɛm a ɛda me koma so paa ne Adiyisɛm 21:3, 4.” Ɛka sɛ: “Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”
Gail ka sɛ: “Saa bɔhyɛ yi yɛ awerɛkyekyesɛm. Mehwɛ wɔn a wɔn biribi awu a wonni anidaso biara no a, na wɔn asɛm yɛ me mmɔbɔ paa.” Gail de nea wɔasua no rebɔ ne bra, na Onyankopɔn bɔhyɛ a ɛne sɛ bere bi bɛba a “owu nni hɔ bio” no, ɔde ne bere pii reka ho asɛm akyerɛ nkurɔfo.
Anhwɛ a, asɛm yi bɛyɛ wo nwonwa, nanso wo de ma yɛnhwɛ ɔbarima bi a wɔfrɛ no Hiob asɛm no. Ɔyare bi a emu yɛ den bɔɔ no. (Hiob 2:7) Ɛwom, na Hiob nyae a anka wawu, nanso na ɔwɔ gyidi wɔ Onyankopɔn mu sɛ, sɛ owu a, obetumi anyan no aba asase so bio. Enti ɔde ahotoso kae sɛ: “O sɛ wode me resie Adamoa mu ɛ . . . Wobɛfrɛ, na me nso megye wo so. Efisɛ w’ani begyina wo nsa ano adwuma.” (Hiob 14:13, 15) Ná Hiob gye di paa sɛ ne Nyankopɔn no bɛkae no na ɔde no aba nkwa mu bio.
Ɛrenkyɛ, Onyankopɔn benyan Hiob ne nnipa mpempem pii a wɔawuwu no aba asase a adan paradise so. (Luka 23:42, 43) Wokenkan Asomafo Nnwuma 24:15 a, wubehu sɛ Bible ka sɛ bere bi bɛba a nnipa “bɛsɔre afi awufo mu.” Yesu nso kae sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:28, 29) Hiob de n’ani behu sɛ saa bɔhyɛ yi aba mu, na obenya ne “mmeranteberem ahoɔden” bio ama ne honam ayɛ ‘frɔmfrɔm asen mmofra de.’ (Hiob 33:24, 25) Owusɔre a Onyankopɔn mmɔborɔhunu nti ɔde bɛba no, obiara a obenya mu gyidi no benya so mfaso.
Sɛ obi a wodɔ no paa awu ama woredi awerɛhow a, nea yɛaka wɔ ha yi remma awerɛhow no ntu nyera prɛko pɛ. Nanso, Onyankopɔn bɔhyɛ a ɛwɔ Bible mu no, sɛ wodwinnwen ho a, ɛbɛma woanya anidaso na ahyɛ wo den.—1 Tesalonikafo 4:13.
Wopɛ sɛ wuhu nsɛm pii a ebetumi ama woanya awerɛkyekye? Anaa wowɔ asɛmmisa bi te sɛ, “Adɛn nti na Onyankopɔn ama kwan ma bɔne ne amanehunu rekɔ so?” Ɛnde kɔ yɛn wɛbsaet wɔ jw.org na wubenya Bible ho mmuae a ɛtɔ asom na ebetumi akyekye wo werɛ.
SUA PII
ƆWƐN-ABAN
Sɛ Obi Wu a Ɛhe na Ɔkɔ?
Nnipa nwɔtwe a wɔnyaa owusureɛ no ho nsɛm wɔ Bible mu. Dɛn na wɔka fa tebea a awufo wom no ho?


text:
Yehowa Yɛ Ɔdɔ Nyankopɔn
“Onyankopɔn ne dɔ.”
NNWOM: 18, 91
1. Dɛn ne Onyankopɔn su titiriw, na wei a wonim no ma wote nka sɛn wɔ ne ho?
BIBLE ka sɛ “Onyankopɔn ne dɔ.” (1 Yohane 4:8) Saa asɛm yi kyerɛ sɛn ankasa? Ɔdɔ nyɛ Yehowa su a ɛyɛ fɛ no mu baako ara kwa. Ɛyɛ ne su titiriw. Ɛnyɛ sɛ ɔwɔ ɔdɔ kɛkɛ, na mmom ɔne dɔ. Ɔdɔ na ɛma ɔyɛ biribiara a ɔyɛ. Yɛda Yehowa ase paa sɛ ɔdɔ kaa no ma ɔbɔɔ ɔsoro ne asase ne abɔde a nkwa wom nyinaa!
2. Ahotoso bɛn na Onyankopɔn dɔ ma yɛnya? (Hwɛ mfoni a ɛwɔ adesua yi mfiase no.)
2 Yehowa yam ye, na ɔwɔ ayamhyehye ma n’abɔde. Ɔdɔ a ɔwɔ ma yɛn ma yɛnya ahotoso sɛ nea enti a ɔbɔɔ nnipa no bɛbam wɔ ɔkwan a eye sen biara so. Wei bɛma wɔn a wɔtie Yehowa no anya anigye ankasa. Esiane sɛ Yehowa dɔ yɛn nti, “wayi da bi asi hɔ a wabɔ ne tirim sɛ ɔnam ɔbarima bi a wayi no,” Yesu Kristo so, “bɛbu asase atɛn wɔ tenenee mu.” (Asomafoɔ Nnwuma 17:31) Yɛgye di paa sɛ saa atemmu yi bɛba so. Nnipa asoɔmmerɛwfo bɛnya daakye papa bi a ɛnni awiei.
NEA ABAKƆSƐM AMA YƐAHU
3. Sɛ Onyankopɔn nnɔ yɛn a, anka yɛn asetena bɛyɛ sɛn?
3 Sɛ ɔdɔ nyɛ Onyankopɔn su titiriw a, anka nnipa daakye bɛyɛ sɛn? Anka nnipa bɛkɔ so araa adi wɔn yɔnko nnipa so, na Satan a ɔyɛ wiase nyame a ne tirim yɛ den no akɔ so akyerɛ wɔn kwan. (2 Korintofoɔ 4:4; 1 Yohane 5:19; kenkan Adiyisɛm 12:9, 12.) Sɛ Yehowa nnɔ yɛn a, anka yɛn daakye bɛyɛ awerɛhoɔ nko ara!
4. Adɛn nti na Yehowa maa kwan ma wɔsɔre tiaa ne tumidi?
4 Bere a Satan sɔre tiaa Onyankopɔn tumidi no, ɔmaa yɛn awofo a wɔdi kan no nso yɛɛ saa ara. Ɔkasa tiaa hokwan a Onyankopɔn wɔ sɛ ɔdi n’abɔde nyinaa so tumi sɛ Otumfoɔ Pumpuni no. Satan kaa sɛ ɔbɛtumi adi nnipa so yie asen Onyankopɔn. (Genesis 3:1-5) Esiane sɛ Yehowa nyansa mu dɔ nti, ɔmaa Satan bere tiaa bi sɛ ɔmfa nkyerɛ sɛ nea ɔreka no yɛ nokware anaa. Nea afi mu aba no ama yɛahu sɛ nnipa anaa Satan ntumi nni yɛn so mma yɛn ho ntɔ yɛn.
Bere a Yehowa bɔɔ nnipa no, wamma wɔn tumi anaa hokwan sɛ wɔmfa nni wɔn ho so a Yehowa nsa nnim
5. Dɛn na nnipa abakɔsɛm ama yɛahu?
5 Ɛnnɛ, wiase no sɛe ara na ɛresɛe. Mfe 100 a atwam no, wɔakunkum nnipa bɛboro ɔpepem 100 wɔ akodi mu. Bible ka “nna a ɛdi akyire” no ho asɛm sɛ: “Nnipa bɔne ne nnaadaafoɔ bɛkɔ wɔn anim wɔ bɔne mu.” (2 Timoteo 3:1, 13) Bible san ka sɛ: “O Yehowa, menim sɛ ɔdasani kwan nni ne nsam. Ɛnni onipa nsam, sɛdeɛ ɔnam a ɔbɛtutu n’anammɔn.” (Yeremia 10:23) Abakɔsɛm ama yɛahu sɛ saa asɛm no yɛ nokware turodoo. Bere a Yehowa bɔɔ nnipa no, wamma wɔn tumi anaa hokwan sɛ wɔnni wɔn ho so a Yehowa nsa nnim.
6. Adɛn nti na Onyankopɔn ama kwan ma abɔnefosɛm akɔ so?
6 Yehowa ama kwan ma abɔnefosɛm akɔ so kakra, na ɛno nso ama yɛahu sɛ ne tumidi nko ara na ɛbɛma asi yɛn yie. Daakye, Onyankopɔn bɛsɛe abɔnefo nyinaa. Ɛno akyi no, sɛ obi sɔre tia ɔkwan pa a Onyankopɔn fa so di tumi no a, ɔbɛyɛ ho biribi ntɛm ara. Ɔde nea akɔ so wɔ nnipa abakɔsɛm mu no bɛyɛ sɛnnahɔ na wagyina so ayi nnipa a wɔsɔre tia ne tumidi no afi hɔ ntɛm ara. Ɔremma abɔnefosɛm ho kwan bio.
DƐN NA ONYANKOPƆN AYƐ DE AKYERƐ SƐ ƆDƆ YƐN?
7, 8. Dɛn na Yehowa ayɛ de akyerɛ sɛ ɔdɔ yɛn?
7 Yehowa ada ɔdɔ kɛse adi wɔ akwan pii so. Wo deɛ ma yɛnhwɛ ɔsoro ne asase kɛseɛ ne ne fɛ. Nsoromma akuw ɔpepepem pii na ɛwom, na nsoromma ne okyinnsoromma ɔpepepem pii na ɛwɔ emu biara mu. Wɔfrɛ nsoromma kuw a yɛn asase wom no Milky Way, na nsoromma a ɛwom no baako ne owia. Sɛ owia nni hɔ a, anka abɔde a nkwa wom ntumi ntena asase so. Saa abɔde yi nyinaa ma yɛhu sɛ Yehowa ne yɛn Bɔfo, na ɛma yɛhu ne su ahorow te sɛ ne tumi, ne nyansa, ne ne dɔ. Ampa, Onyankpɔn “su hodoɔ a wɔnhunu no ada adi pefee firi wiase bɔ so, ɛfiri sɛ wɔnam nneɛma a wayɛ so na ɛhunu, ɛno ne ne daa tumi ne ne Nyamesu.”—Romafoɔ 1:20.
Biribiara a Yehowa abɔ wɔ asase so boa nnipa ne mmoa
8 Yehowa yɛɛ asase no sɛ abɔde a nkwa wom ntena so. Biribiara a ɛwɔ asase so boa nnipa ne mmoa. Onyankopɔn yɛɛ turo fɛfɛ bi maa nnipa sɛ wɔntena hɔ, na ɔmaa wɔn adwene ne nipadua a ɛdi mũ a anka ɛbɛma wɔatena ase daa. (Kenkan Adiyisɛm 4:11.) Bio nso, “ɔma honam nyinaa aduane,” na “n’adɔeɛ wɔ hɔ daa.”—Dwom 136:25.
9. Ɛwom sɛ Yehowa yɛ ɔdɔ Nyankopɔn deɛ, nanso dɛn na ɔkyi?
9 Yehowa yɛ ɔdɔ Nyankopɔn, nanso ɔkyi bɔne. Ɛho nhwɛso ni. Dwom 5:4-6 ka Yehowa ho asɛm sɛ: “Woyɛ Onyankopɔn a wompɛ amumuyɔ . . . Wotan amumuyɔfoɔ nyinaa.” Yehowa kyi “mogyahwiegufoɔ ne ɔdaadaafoɔ” nso.
ABƆNEFOSƐM AWIEI ABƐN
10, 11. (a) Dɛn na ɛbɛto abɔnefo? (b) Dɛn na Yehowa bɛyɛ ama nnipa asoɔmmerɛwfo?
10 Bere a ɛsɛ mu no, Yehowa bɛyi abɔnefosɛm afi ɔsoro ne asase nyinaa so efisɛ ɔyɛ ɔdɔ Nyankopɔn, na ɔkyi bɔne. Onyankopɔn Asɛm hyɛ bɔ sɛ: “Wɔbɛyi nnebɔneyɛfoɔ hɔ, na wɔn a wɔtwɛn Yehowa no, wɔn na wɔbɛnya asase no adie. Aka kakraa bi na ɔdebɔneyɛfoɔ nni hɔ bio.” Bible san ka sɛ: “Wisie mu” na Yehowa atamfo “awieeɛ bɛba,” anaa wɔbɛyera te sɛ wisie.—Dwom 37:9, 10, 20.
11 Onyankopɔn Asɛm hyɛ bɔ nso sɛ: “Ateneneefoɔ bɛnya asase no adi, na wɔatena so daapem.” (Dwom 37:29) Anokwafo ‘bɛgye wɔn ani asomdwoeɛ bebree mu.’ (Dwom 37:11) Adɛn ntia? Efisɛ yɛn Nyankopɔn a ɔyɛ ɔdɔ no yɛ nea eye paa ma n’asomfo a wɔdi nokware no bere nyinaa. Bible ka kyerɛ yɛn sɛ: “Ɔbɛpepa wɔn aniwam nisuo nyinaa, na owuo nni hɔ bio, na awerɛhoɔ ne esũ ne yea nso nni hɔ bio. Kane nneɛma no atwam.” (Adiyisɛm 21:4) Hwɛ sɛnea daakye nnipa asoɔmmerɛwfo a wɔkyerɛ Onyankopɔn dɔ ho anisɔ no ani bɛgye afa!
12. “Onipa a ɔyɛ pɛ” anaa onipa a ne ho nni asɛm yɛ onipa bɛn?
12 Bible ka sɛ: “Hwɛ onipa a ɔyɛ pɛ, na hwɛ deɛ ɔtene; saa onipa no awieeɛ yɛ asomdwoeɛ. Mmaratofoɔ deɛ, wɔbɛsɛe wɔn nyinaa prɛko, na nnebɔneyɛfoɔ nso, wɔbɛyi wɔn hɔ.” (Dwom 37:37, 38) “Onipa a ɔyɛ pɛ” anaa onipa a ne ho nni asɛm yɛ obi a sɛ ɔnya hu Yehowa ne ne Ba no a, ɔyɛ Onyankopɔn apɛde. (Kenkan Yohane 17:3.) Ɔgye di paa sɛ “wiase ne n’akɔnnɔ retwam, na deɛ ɔyɛ adeɛ a Onyankopɔn pɛ no tena hɔ daa.” (1 Yohane 2:17) Esiane sɛ wiase no awiei abɛn nti, ɛho hia paa sɛ ‘yɛtwɛn Yehowa, na yɛfa ne kwan so.’—Dwom 37:34.
ƆDƆ A ƐSEN BIARA A ONYANKOPƆN ADA NO ADI
13. Dɛn ne ɔdɔ a ɛsen biara a Onyankopɔn ada no adi?
13 Ɛwom sɛ yɛtɔ sini deɛ, nanso yɛbɛtumi atie Onyankopɔn asɛm. Afei nso yɛbɛtumi ne Yehowa anya abusuabɔ a emu yɛ den esiane Yesu agyede afɔre no nti; ɛno ne ɔdɔ a ɛsen biara a Onyankopɔn ada no adi akyerɛ yɛn. Yehowa de agyede no maeɛ sɛnea ɛbɛyɛ a nnipa asoɔmmerɛwfo bɛtumi ade wɔn ho afi bɔne ne owuo ho. (Kenkan Romafoɔ 5:12; 6:23.) Yesu dii Onyankopɔn nokware wɔ soro bere tenteenten, enti na Yehowa wɔ ahotoso sɛ ne Ba no bɛdi nokware wɔ asase so. Yehowa yɛ Agya a ɔwɔ ɔdɔ, enti bere a ɔhuu sɛ nnipa reyɛ ne Ba no ayayadeɛ no, ɛyɛɛ no yaw paa. Nanso, Yesu de nokwaredi gyinaa Onyankopɔn tumidi akyi, na ɔdaa no adi sɛ onipa a ɔyɛ pɛ bɛtumi adi Onyankopɔn nokware wɔ tebea a ɛyɛ den paa mpo mu.
14, 15. Dɛn na Yesu wuo no yɛ maa adesamma?
14 Yesu faa sɔhwɛ a ɛyɛ den paa mu, nanso ne nyinaa mu no, ɔkɔɔ so dii Yehowa nokware, na ɔma ɛdaa adi sɛ Yehowa na ɔfata sɛ ɔdi tumi. Ɛsɛ sɛ yɛda Onyankopɔn ase paa sɛ Yesu nam ne wuo so tuaa agyede no. Wei na ɛbɛma nnipa anya kwan atena ase daa wɔ Onyankopɔn wiase foforo no mu! Ɔsomafo Paulo kaa ɔdɔ a Yehowa ne Yesu nam agyede no so daa no adi ho asɛm. Ɔkaa sɛ: “Nokorɛm no, berɛ a yɛda so yɛ mmerɛ no, Kristo wu maa amumuyɔfoɔ wɔ berɛ a wɔahyɛ no mu. Na ɛbɛyɛ den sɛ obi bɛwu ama onipa tenenee; ɛwom, ebia onipa pa deɛ, obi bɛsi ne bo sɛ ɔbɛwu ama no. Nanso Onyankopɔn yi ne dɔ a ɔdɔ yɛn no kyerɛ, ɛfiri sɛ yɛda so yɛ nnebɔneyɛfoɔ no, Kristo wu maa yɛn.” (Romafoɔ 5:6-8) Ɔsomafo Yohane nso kyerɛwee sɛ: “Yei mu na wɔyii Onyankopɔn dɔ adie wɔ yɛn ho, ɛfiri sɛ Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa. Yei mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn na ɔsomaa ne Ba baa sɛ ɔmfa ne nkwa mmɛbɔ afɔdeɛ mpata mma yɛn bɔne.”—1 Yohane 4:9, 10.
15 Yesu kaa sɛ “Onyankopɔn dɔ wiase paa ma enti ɔde ne Ba a ɔwoo no korɔ no maeɛ, na obiara a ɔkyerɛ ne mu gyidie no ansɛe na mmom wanya daa nkwa.” (Yohane 3:16) Ɛwom sɛ ɛyɛɛ Yehowa yaw paa sɛ ɔde ne Ba no bɛma sɛ agyede deɛ, nanso ɔde no maeɛ. Wei ma yɛhu sɛ Yehowa dɔ nnipa paa. Saa ɔdɔ no bɛtena hɔ daa. Paulo kyerɛwee sɛ: “Megye di yie sɛ owuo anaa nkwa anaa abɔfoɔ anaa nnisoɔ anaa nneɛma a ɛwɔ hɔ anaa nneɛma a ɛrebɛba anaa tumi anaa deɛ ɛwɔ soro anaa deɛ ɛwɔ fam anaa abɔdeɛ foforɔ biara rentumi nte yɛn mfiri Onyankopɔn dɔ a ɛwɔ yɛn Awurade Kristo Yesu mu no ho.”—Romafoɔ 8:38, 39.
ONYANKOPƆN AHENNI REDI TUMI NNƐ
16. Dɛn ne Mesia Ahenni no, na hena na Yehowa apaw no sɛ ɔnni so Hene?
16 Onyankopɔn nniso, anaa Mesia Ahenni no nso ma yɛhu sɛ Yehowa dɔ adesamma. Adɛn nti na yɛreka saa? Yehowa ayi obi a ɔdɔ adesamma a ɔfata sɛ ɔdi Ahenni no so Hene. Ɔno ne Yesu Kristo. (Mmebusɛm 8:31) Onyankopɔn apaw nnipa 144,000 sɛ wɔne Kristo nni ade wɔ soro. Sɛ wɔnyane saa nkurɔfo yi a, wɔde osuahu a wɔnyaeɛ bere a na wɔyɛ nnipa wɔ asase so no bɛkɔ soro. (Adiyisɛm 14:1) Bere a Yesu wɔ asase so no, Ahenni no ne ade titiriw a na ɔka ho asɛm, na ɔkyerɛɛ n’asuafo no sɛ wɔmmɔ mpae sɛ: “Yɛn Agya a wowɔ soro, wo din ho nte. W’ahennie mmra. W’apɛdeɛ nyɛ hɔ wɔ asase so te sɛ ɔsoro.” (Mateo 6:9, 10) Yɛhwɛ kwan sɛ saa mpaebɔ no bɛbam bere a Onyankopɔn Ahenni de nhyira pii bɛbrɛ adesamma no!
17. Nsonsonoe bɛn na ɛda Yesu nniso ne nnipa nniso ntam?
17 Nsonsonoe kɛse da Yesu nniso ne nnipa nniso ntam. Yesu di nnipa so wɔ ɔdɔ mu, nanso nnipa nniso akɔfa akodi aba ma wɔakunkum nnipa ɔpepem pii. Yɛn Hene Yesu deɛ, ɔdɔ yɛn ankasa, na ɔsuasua Onyankopɔn su ahorow a ɛyɛ fɛ no, titiriw ne dɔ. (Adiyisɛm 7:10, 16, 17) Yesu kaa sɛ: “Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. Momfa me kɔndua nto mo ho so na monsua me, ɛfiri sɛ medwo, na mebrɛ me ho ase akoma mu, na mobɛnya home ama mo kra. Na me kɔndua yɛ mmerɛ na m’adesoa yɛ hare.” (Mateo 11:28-30) Hwɛ sɛnea saa bɔhyɛ yi ka koma!
18. (a) Dɛn na akɔ so fi afe 1914? (b) Dɛn na yɛbɛsusu ho wɔ adesua a ɛdi hɔ no mu?
18 Bible ma yɛhu sɛ Onyankopɔn Ahenni fii ase dii tumi wɔ soro afe 1914. Efi saa bere no, wɔreboaboa wɔn a wɔne Yesu bɛkɔ akodi ade wɔ soro a wɔaka wɔ asase so no ano. Saa ara nso na wɔreboaboa “nnipakuo kɛseɛ” no ano, na wɔbɛnya wɔn ti adidi mu wɔ wiase yi awiei akɔ wiase foforo no mu. (Adiyisɛm 7:9, 13, 14) Nnipakuw kɛse no dodow yɛ sɛn nnɛ? Dɛn na Onyankopɔn hwehwɛ sɛ wɔyɛ? Adesua a ɛdi hɔ no bɛma yɛanya nsɛmmisa yi ho mmuaeɛ.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yeremia 30:1-24
30 Asɛm a efi Yehowa hɔ baa Yeremia nkyɛn ni:2 “Nea Yehowa, Israel Nyankopɔn no aka ni, ‘Kyerɛw nsɛm a mɛka akyerɛ wo no nyinaa wɔ nhoma mu.+3 “Hwɛ! Nna bi reba,” Yehowa asɛm ni, “na mɛboaboa me man Israel ne Yuda atukɔfo no ano,+ na mɛsan de wɔn aba asase a mede maa wɔn agyanom no so, na wɔbɛsan abɛtena so,”+ Yehowa asɛm ni.’”4 Eyi ne nsɛm a Yehowa ka kyerɛɛ Israel ne Yuda.5 Nea Yehowa aka ni: “Yɛate ahopopo nne ne akomatusɛm;+ asomdwoe biara nni hɔ.6 Mummisa ɛ, na munhu, sɛ awo tumi ka ɔbarima anaa. Dɛn nti na mihu sɛ ɔbarima biara nsa si n’asen sɛ ɔbea a awo aka no,+ na obiara anim ayɛ fitaa yi?+7 O! Ɛda no yɛ da kɛse,+ na ebi mmae da.+ Ɛyɛ ahohia bere ma Yakob.+ Nanso wobegye no afi mu.”8 “Na ɛda no,” asafo Yehowa asɛm ni, “mebubu kɔndua no mu afi wɔn kɔn ho, na wɔn nhama nso, mɛtetew mu,+ na ananafo remfa wɔn nyɛ nkoa mma wɔnsom wɔn bio.9 Na wɔbɛsom Yehowa, wɔn Nyankopɔn ne wɔn hene Dawid+ a mɛma no so ama wɔn no.”+10 “Enti, m’akoa Yakob, nsuro,” Yehowa asɛm ni, “na mmɔ hu, O Israel,+ efisɛ megye wo afi akyirikyiri na magye wo mma afi asase a wɔakɔyɛ nkoa wɔ so no so.+ Na Yakob bɛsan aba; ɔbɛba abɛhome na watena ase dwoodwoo, na obiara renyi no hu.”+11 “Midi w’akyi, na megye wo,”+ Yehowa asɛm ni, “na mɛma aman a mabɔ wo ahwete so no nyinaa adan amamfõ.+ Na wo de, merensɛe wo,+ nanso mɛteɛ wo so sɛnea ɛfata, na meremma womfa wo ho nni.”+12 Nea Yehowa aka ni: “Wo kuru ayɛ akisikuru;+ wɔsa w’apirakuru a, ɛnsa.+13 Obiara nni hɔ a obedi ama wo, wo kuru no ho.+ Wɔsa a, ɛnyɛ yiye, na wɔkyekyere ma wo nso a, ɛnyɛ yiye.+14 W’adɔfo nyinaa werɛ afi wo.+ Ɛnyɛ wo na wɔhwehwɛ w’akyi kwan. W’amumɔyɛ+ bebrebe nti, ɔtamfo abaa na mede ahwe wo,+ na otirimɔdenfo+ asotwe na mede atwe w’aso; wo bɔne adɔɔso.+15 Dɛn nti na wo kuru+ nti, wusũ? W’amumɔyɛ bebrebe nti, wo yaw renkɔ da; wo bɔne adɔɔso.+ Me na mayɛ wo saa.16 Ɛno nti, wɔn a wɔsɛe wo nyinaa, wɔbɛsɛe wɔn,+ na w’atamfo nso, nkoasom mu na wɔn nyinaa bɛkɔ.+ Wɔn a wɔfow wo nyinaa, wɔbɛfow wɔn, na wɔn a wɔsesaw wo nneɛma nso, mɛma wɔasesaw wɔn nyinaa nneɛma.”+17 “Mɛma wo ho atɔ wo na masa w’apirakuru no,”+ Yehowa asɛm ni. “Efisɛ wɔfrɛɛ wo ɔbea a wɔapam no+ na wɔkae sɛ: ‘Sion a obiara nhwehwɛ n’akyi kwan no ni.’”+18 Nea Yehowa aka ni: “Hwɛ, mereboaboa Yakob ntamadan mu atukɔfo no ano+ na mahu ne ntamadan no mmɔbɔ. Wɔbɛsan akyekye kurow no asi ne bepɔw no+ so, na abantenten no besi ne sibea bio.+19 Na aseda ne wɔn a wɔreserew nne befi wɔn mu aba.+ Mɛma wɔadɔɔso, na wɔrenyɛ kakraa bi;+ mɛma wɔadɔre pii, na wɔrenyɛ ketewaa bi.+20 Ne mma bɛyɛ sɛ tete mmere no, na n’asafo betim m’anim.+ Mɛdan m’ani akɔ ne nhyɛsofo nyinaa so.+21 Ne mu na ne tumfoɔ befi aba,+ na ne mu na ne sodifo befi aba;+ mɛma wabɛn na waba me nkyɛn.”+“Afei, hena ne nea wasi ne bo sɛ ɔbɛba me nkyɛn yi?”+ Yehowa asɛm ni.22 “Mobɛyɛ me man+ na me nso mayɛ mo Nyankopɔn.”+23 Hwɛ! Yehowa ahum, n’abufuw no, atu, mframa a edi kyinhyia+ no. Ebetwa ne ho abɔnefo atifi.+24 Yehowa abufuhyew no rensan kosi sɛ ɔbɛyɛ ne komam nsusuwii na wama aba mu.+ Awiei nna no mu no, mode mo adwene bɛkɔ so.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 40:1-23
40 Na eyinom nyinaa akyi no, ɛbae sɛ Egypt hene no nsahyɛfo+ ne ne paanootofo yɛɛ wɔn wura Egypt hene+ no bɔne.2 Farao bo fuw ne mpanyimfo baanu yi,+ nsahyɛfo panyin ne paanootofo panyin no.+3 Enti ɔde wɔn koguu afiase+ wɔ awɛmfo panyin+ no fie, baabi a na Yosef da no.4 Na awɛmfo panyin no maa Yosef som wɔn,+ na wodii nna kakra wɔ afiase hɔ.5 Afei da koro bi anadwo, Egypt hene mpanyimfo baanu no, nsahyɛfo ne paanootofo a wɔda afiase hɔ no,+ mu biara soo dae;+ na ɛsono obiara dae+ ne ne nkyerɛase.+6 Ade kyee anɔpa a Yosef baa wɔn nkyɛn no, na wɔn anim ayɛ mmɔbɔmmɔbɔ.+7 Ɛnna obisaa Farao mpanyimfo a ɔne wɔn da afiase wɔ ne wura fie no sɛ: “Dɛn nti na nnɛ mo anim ayɛ siamoo saa?”+8 Wɔka kyerɛɛ no sɛ: “Yɛasoso adae, nanso obiara nni ha a ɔbɛkyerɛ ase ama yɛn.” Ɛnna Yosef ka kyerɛɛ wɔn sɛ: “Ɛnyɛ Onyankopɔn na ɔkyerɛ dae ase?+ Monka nkyerɛ me.”9 Afei nsahyɛfo panyin no kaa ne dae no kyerɛɛ Yosef sɛ: “Mesoo dae no na bobe bi si m’anim.10 Na bobe no yiyii nkorata abiɛsa na ɛfefɛwee.+ Afei eguu nhwiren na ɛsow aba akasiaw, na aba no beree.11 Ná Farao kuruwa kura me, na mefaa bobe aba no bi kyĩ guu kuruwa no mu.+ Na mede kuruwa no hyɛɛ Farao nsam.”+12 Ɛnna Yosef ka kyerɛɛ no sɛ: “Ne nkyerɛase ni:+ Nkorata abiɛsa no yɛ nnansa.13 Aka nnansa na Farao ayi wo de wo dibea asan ama wo.+ Na wode Farao kuruwa bɛhyɛ ne nsam, sɛnea na woyɛ bere a woyɛ ne nsahyɛfo no.+14 Na sɛ biribiara kɔ yiye ma wo a, mesrɛ wo kae me.+ Yɛ me adɔe na ka me ho asɛm kyerɛ Farao+ na yi me fi ofie yi mu.15 Asɛm no ne sɛ wɔkyeree me siei na wɔde me fii Hebrifo+ asase so baa ha; na ɛha nso menyɛɛ hwee a ɛsɛ sɛ wɔde me bɛto afiase amoa mu.”+16 Afei bere a paanootofo panyin no hui sɛ nkyerɛase no akɔ yiye no, ɔno nso ka kyerɛɛ Yosef sɛ: “Me nso, me dae mu no, na meso nkɛntɛn a paanoo wom a esisi so abiɛsa,17 na na atoduan a Farao+ pɛ nyinaa bi wɔ kɛntɛn a ɛwɔ soro no mu. Afei nnomaa+ bedii aduan a ɛwɔ kɛntɛn no mu no wɔ me ti so.”18 Ɛnna Yosef kae sɛ: “Ne nkyerɛase ni:+ Nkɛntɛn abiɛsa no yɛ nnansa.19 Aka nnansa na Farao ayi wo afi ha na wayi wo ti afi so, na ɔbɛsɛn wo dua so,+ na nnomaa bedi wo nam.”+20 Afei nnansa so a Farao redi n’awoda+ no, ɔtow pon maa ne nkoa nyinaa, na oyii nsahyɛfo panyin ne paanootofo panyin no fii adi wɔ ne nkoa no anim.+21 Ɔsan de nsahyɛfo panyin no dibea maa no,+ na ɔtoaa so de kuruwa hyɛɛ Farao nsam.22 Na paanootofo panyin no de, ɔsɛn no+ sɛnea Yosef kae no.+23 Nanso nsahyɛfo panyin no ankae Yosef, na ne werɛ fii no.+


text:
ƆFÃ 5
Asɛnka Adwuma a Akyiri Yi Yesu Yɛɛ Wɔ Yordan Nifa So
““Pii gyee no dii.”—Yohane 10:42
IN THIS SECTION
TI 82
Yesu Yɛɛ Asɛnka Adwuma wɔ Perea
Yesu kyerɛkyerɛɛ n’atiefo no maa wɔhuu nea ɛsɛ sɛ obi yɛ na wanya nkwa, na ɔmaa wɔhuu nea enti ebinom rentumi nyɛ saa. Saa bere no, na n’afotu no ho hia paa. Ɛnnɛ nso ɛ?
TI 83
Sɛ Onyankopɔn To Pono a, Hwannom na Ɔfrɛ Wɔn?
Bere bi a Yesu redidi wɔ Farisini bi fie no, ɔmaa mfatoho bi, na na ɛfa apontow kɛse bi ho. Asuade a ɛho hia ma Onyankopɔn nkurɔfo nyinaa wɔ n’asɛm no mu. Asuade bɛn?
TI 84
Sɛ Obi Bɛyɛ Osuani a, Adɛn Nti na Ɛnsɛ sɛ Ɔtoto no Ase?
Sɛ obi ka sɛ ɔyɛ Kristo suani a, ɛnyɛ agorɔ. Yesu maa yɛhuu nea obi bɛyɛ ne suani a, ɛda hɔ retwɛn no. Nea ɔkae no, ɛbɛyɛ sɛ ɛmaa ebinom a afei na na wɔpɛ sɛ wɔbɛdi n’akyi no ho dwirii wɔn.
TI 85
Ɔbɔnefo Sakra a Ɛde Anigye Ba
Akyerɛwfo ne Farisifo no kasa tiaa Yesu sɛ ɔne ɔmanfo bɔ. Yesu maa mfatoho de kyerɛɛ sɛnea Onyankopɔn bu abɔnefo.
TI 86
Ɔba a Ɔyerae no San Bae
Ɔba hohwini mfatoho a Yesu mae no, dɛn na yɛbɛtumi asua afiri mu?
TI 87
Fa Wo Ho Adwene na Yɛ Nhyehyɛe Pa
Yesu de efiehwɛfoɔ daadaafo bi a ɔnka nokware yɛɛ mfatoho de kyerɛɛ nokwasɛm bi.
TI 88
Nsakrae Baa Ɔdefo no ne Lasaro Asetenam
Sɛ wobɛtumi ate Yesu mfatoho yi ase a, gye sɛ woahu wɔn a ɔdefo no ne Lasaro gyina hɔ ma wɔn.
TI 89
Ɔkyerɛkyerɛɛ wɔ Perea Ansa na Ɔrekɔ Yudea
Yesu maa yɛhuu su bi a ɛbɛtumi aboa yɛn na sɛ obi yɛ yɛn bɔne mpɛn pii mpo a, yɛatumi de akyɛ no.
TI 90
“Owusɔreɛ ne Nkwa”
Bere a Yesu kaa sɛ wɔn a wɔnya ne mu gyidi no “renwu da” no, na ɔpɛ sɛ ɔkyerɛ sɛn?
TI 91
Ɔnyanee Lasaro
Anwonwade a Yesu yɛe yi, nnɛama mmienu bi wom a, Yesu atamfo no mpo antumi annye ho akyinnye.
TI 92
Akwatafo Du no, Baako na Ɔbɛdaa Ase
Ɔbarima a ɔnyaa ayaresa no, ɛnyɛ Yesu nko ara na ɔbɛdaa no ase; obi foforo ka ho.
TI 93
Onipa Ba no Bɛba
Dɛn na ɛbɛma Kristo mmae no ayɛ sɛ anyinam?
TI 94
Nneɛma Mmienu a Ɛhia Paa—Mpaebɔ ne Ahobrɛase
Yesu mfatoho a ɛfa ɔtemmufo a ɔntene ne okunafo ho no, ɔsii su bi a ɛho hia so dua.
TI 95
Awaregyae ne Mmofra Ho Dɔ
Sɛnea na Yesu asuafo bu mmofra no, ɛnyɛ saa koraa na na Yesu bu mmofra. Adɛn ntia?
TI 96
Yesu ne Ɔdefo Bi Nkɔmmɔ
Dɛn na ɛmaa Yesu kaa sɛ ɛyɛ mmerɛ ma yoma sɛ ɔbɛfa paneɛ aniwa mu sen sɛ ɔdefo bɛkɔ Onyankopɔn Ahenni mu?
TI 97
Bobeturo Mu Adwumayɛfo Ho Mfatoho
Ɛbɛyɛ dɛn na adikanfo aka akyi na akyikafo abɛdi kan?
TI 98
Asomafo no Hwehwɛɛ Mpaninie
Yakobo ne Yohane srɛɛ Yesu sɛ ɔmma wɔn dibea kɛse wɔ Ahenni no mu, nanso ɛnyɛ wɔn nko ara na na wɔpɛ saa hokwan no.
TI 99
Yesu Saa Anifuraefo Bi Yareɛ na Ɔboaa Sakeo
Bible ka sɛ Yesu saa onifuraefo bi yareɛ wɔ Yeriko baabi. Adɛn nti na wobɛka sɛ nea ɛsono sɛnea Nsɛmpa no biara kaa ho asɛm?
TI 100
Mmɛnnaa Du Mfatoho
Yesu kaa sɛ: “Obiara a ɔwɔ bie no, wɔbɛma no bi aka ho; na deɛ ɔnni bie no, deɛ ɔwɔ mpo wɔbɛgye afiri ne nsam.” Ɛno kyerɛ sɛn?


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Korintofo 7:1-16
7 Adɔfo, esiane sɛ yɛwɔ bɔhyɛ+ ahorow yi nti, momma yɛnhohoro yɛn ho+ mfi ɔhonam ne honhom mu fĩ nyinaa ho,+ na yɛn ahotew adi mũ Onyankopɔn suro+ mu.2 Mummue kwan mma yɛn.+ Yɛnyɛɛ obiara bɔne, yɛnsɛee obiara, yɛmpɛɛ obiara ho mfaso.+3 Ɛnyɛ sɛ mereka eyi de abu mo fɔ, efisɛ maka dedaw sɛ moda yɛn koma so sɛnea ɛbɛyɛ a mo ne yɛn bewu na mo ne yɛn atena nkwa mu.+4 Mitumi ne mo kasa ahotoso mu. Mede mo hoahoa me ho pii.+ Awerɛkyekye ahyɛ me ma,+ na m’anigye aboro so yɛn ahohia nyinaa mu.+5 Nokwarem no, bere a yɛbaa Makedonia+ no, yɛn honam annya ɔhome,+ na mmom yɛn ho hiaa yɛn+ akwan nyinaa so—ná ntɔkwaw atwa yɛn ho ahyia, na ehu wɔ yɛn mu.6 Nanso Onyankopɔn a ɔkyekye wɔn a wɔayɛ mmɔbɔ werɛ+ no nam Tito mmae no so kyekyee yɛn werɛ;7 na ɛnyɛ ne mmae no nko, na mmom mo ho awerɛkyekye a onyae bere a ɔsan bɛkaa+ sɛnea mo ani agyina, na mo werɛ ahow na mukum mo ho ma me no, ɛmaa m’ani gyei bebree.8 Enti sɛ mede me krataa no how mo werɛ+ mpo a, minni ho yaw. Midii ho yaw mfiase no, (efisɛ mihu sɛ krataa no how mo werɛ, ɛwom sɛ ɛyɛ bere tiaa bi de)9 nanso mprempren m’ani agye, ɛnyɛ sɛ mo werɛ howee nti, na mmom sɛ mo werɛ how kɔɔ adwensakra+ mu nti; efisɛ mo werɛ how Onyankopɔn kwan so+ sɛnea ɛbɛyɛ a yɛn nti asɛmmɔne biara rento mo biribiara mu.10 Na Onyankopɔn kwan so awerɛhow yɛ adwensakra a ɛkɔ nkwagye mu a ɛnsɛ sɛ obi nu no ho wɔ ho;+ nanso wiase awerɛhow de owu ba.+11 Hwɛ sɛnea mo werɛ a ɛhow Onyankopɔn kwan so+ yi ma mokekaa mo ho, hwɛ sɛnea ayi asodi afi mo so; hwɛ, ɛde abufuw bae; hwɛ, ɛde ehu bae; hwɛ, ɛde anigyina bae; hwɛ, ɛde nsiyɛ bae; hwɛ, edii mfomso ho dwuma!+ Modaa mo ho adi akwan nyinaa so sɛ mo ho tew asɛm yi mu.12 Enti mekyerɛw mo de, nanso ɛnyɛ nea ɔyɛɛ bɔne+ no anaa nea wɔyɛɛ no bɔne no nti na meyɛɛ saa, na mmom sɛnea ɛbɛyɛ a mmɔden a mobɔ wɔ yɛn ho no bɛda adi mo mu wɔ Onyankopɔn anim.13 Eyi nti na yɛn werɛ akyekye.Nanso, yɛn awerɛkyekye akyi no, nea ɛmaa yɛn ani gye boroo so koraa ne Tito anigye no, efisɛ mo nyinaa moama ne koma atɔ ne yam.+14 Na sɛ mede mo hoahoaa me ho kyerɛɛ no a, m’ani anwu; mmom no, esiane sɛ yɛkaa biribiara kyerɛɛ mo nokware mu nti, saa ara na abɛda adi sɛ yɛn ho a yɛhoahoae+ wɔ Tito anim no nso yɛ nokware.15 Bio nso, ɔwɔ atenka a ɛboro so ma mo na ɔkae mo nyinaa setie,+ sɛnea mode osuro ne ahopopo gyee no no.16 M’ani agye sɛ mo nti mewɔ akokoduru wɔ ade nyinaa mu.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Romafo 1:1-32
1 Me Paulo, mene Yesu Kristo akoa+ a wɔafrɛ+ no sɛ ɔmmɛyɛ ɔsomafo,+ nea wɔatu no asi hɔ ama Onyankopɔn asɛmpa+ no.2 Asɛmpa yi na ɔnam n’adiyifo so hyɛɛ ho bɔ siei+ wɔ Kyerɛw kronkron no mu.3 Asɛm yi fa ne Ba no ho; ɔno na ofi Dawid ase+ ɔhonam mu,+4 nanso wɔde tumi+ daa no adi sɛ Onyankopɔn Ba+ wɔ honhom+ kronkron mu denam awufo sɔre+ so no; ɛfa yɛn Awurade Yesu Kristo ho,5 nea yɛnam no so anya adom+ ne asomafodwuma+ sɛnea ɛbɛyɛ a ne din nti amanaman nyinaa+ bɛyɛ asoɔmmerɛw wɔ gyidi mu no.6 Saa amanaman no mu na wɔafrɛ mo nso ama moabɛyɛ Yesu Kristo dea.7 Merekyerɛw akɔma Onyankopɔn adɔfo a wɔwɔ Roma a wɔafrɛ+ wɔn abɛyɛ akronkronfo+ nyinaa:Yɛn Agya Onyankopɔn ne Awurade Yesu Kristo+ adom ne asomdwoe+ nka mo.8 Nea edi kan koraa no, menam Yesu Kristo so da me Nyankopɔn ase+ wɔ mo nyinaa ho, efisɛ wɔka mo gyidi ho asɛm+ wɔ wiase mmaa nyinaa.9 Na Onyankopɔn a mede me honhom nyinaa som no a enti meka ne Ba no ho asɛmpa no ne me dansefo+ sɛ minnyaee mo din bɔ da wɔ me mpaebɔ mu,+10 na mesrɛ sɛ sɛ ɛbɛyɛ yiye na sɛ Onyankopɔn pɛ+ nko ara de a, menya hokwan aba mo nkyɛn,11 efisɛ me ho pere me sɛ mehu mo,+ na mama mo honhom mu akyɛde+ bi sɛnea ɛbɛyɛ a mo ase betim;12 anaa me ne mo nyinaa, obiara benya nkuranhyɛ+ afi ne yɔnko hɔ denam ne yɔnko gyidi+ so, me ne mo nyinaa de.13 Nanso anuanom,+ mempɛ sɛ esuma mo sɛ mabɔ me tirim mpɛn pii sɛ mɛba mo nkyɛn+ na mabenya aba+ wɔ mo mu sɛnea minyae wɔ aman a aka mu no, nanso ɛde besi nnɛ no, minnyaa kwan.14 Mede Helafo ne Pɔtɔfo ka; mede anyansafo+ ne wɔn a wonni nimdeɛ nyinaa ka:15 enti me ho pere me sɛ mɛka asɛmpa+ no akyerɛ mo nso wɔ Roma.+16 Na m’ani nwu+ asɛmpa no ho; nokwarem no, ɛyɛ Onyankopɔn tumi+ a ɔde gye obiara a ɔwɔ gyidi+ nkwa, Yudani kan+ ne afei Helani;+17 efisɛ emu na wɔnam gyidi+ so reyi Onyankopɔn trenee+ adi akɔ gyidi mu, sɛnea wɔakyerɛw sɛ: “Na ɔtreneeni de—ɛnam gyidi so na obenya nkwa.”+18 Na wɔreyi Onyankopɔn abufuw+ adi fi soro atia nnipa a wɔnam kwammɔne+ so siw nokware no kwan+ no amumɔyɛ ne wɔn mmarato+ nyinaa,19 efisɛ nea wobetumi ahu afa Onyankopɔn ho no da adi wɔn mu,+ na Onyankopɔn yii no adi kyerɛɛ wɔn.+20 Na ne su horow a wonhu+ no ada adi pefee fi wiase bɔ so+, efisɛ wɔnam nneɛma a wayɛ so na ehu,+ ɛno ne ne daa tumi+ ne ne Nyamesu,+ enti wonni anoyi biara;+21 efisɛ wonim Onyankopɔn de, nanso wɔanhyɛ no anuonyam sɛ Onyankopɔn, na wɔanna no ase+ nso, mmom no, wosusuw nsɛnhuhuw+ ho, na wɔn koma a asen no duruu sum.+22 Ɛwom, na wɔka sɛ wɔyɛ anyansafo de, nanso wɔbɛyɛɛ nkwaseafo+23 na wɔdanee Onyankopɔn a ɔmporɔw no anuonyam+ yɛɛ no sɛ onipa a ɔporɔw ne nnomaa ne ntɔteboa ne mmoa a wɔwea fam+ honi+.24 Enti sɛnea wɔn koma mu akɔnnɔ te no, Onyankopɔn gyaw wɔn maa afide+ na agu wɔn nipadua+ ho fĩ wɔ wɔn mu;+25 wɔn a wɔde Onyankopɔn nokware+ sesaa atoro,+ na wodii abɔde ni som wɔn sen Ɔbɔadeɛ no; ɔno na nhyira nka no daa daa. Amen.26 Ɛno nti na Onyankopɔn gyaw wɔn maa nna ho akɔnnɔ a ɛyɛ aniwu,+ efisɛ wɔn mmea de wɔn honam fam nkitahodi a ɛyɛ ne kwan so de sesaa nea ɛnyɛ ne kwan so de;+27 na saa ara na mmarima no nso gyaw wɔne mmea ntam nkitahodi a ɛyɛ ne kwan so+ de no, maa wɔn mfɛfo ho akɔnnɔ dɛwee wɔ wɔn mu, na mmarima ne mmarima+ yɛɛ adapaade,+ na wonyaa akatua mũ a ɛfata wɔn+ bɔne no wɔ wɔn mu.+28 Na wɔampɛ sɛ wohu Onyankopɔn wɔ nokware nimdeɛ mu,+ enti Onyankopɔn gyaw wɔn maa adwene a ɛnteɛ+ sɛ wɔnyɛ nneɛma a ɛnsɛ,+29 na nea ɛnteɛ+ nyinaa, amumɔyɛ,+ anibere,+ ne bɔneyɛ+ ahyɛ wɔn mã; ahoɔyaw,+ awudi,+ ntawntawdi,+ nnaadaa,+ ne adwemmɔne+ ahyɛ wɔn mã; wotutu nsɛm gu nkurɔfo asom,+30 wɔn ano yɛ yaw,+ wɔtan Onyankopɔn, wɔyɛ aniammɔho,+ wɔyɛ ahantanfo,+ ahohoahoafo,+ nnebɔne farebaefo,+ awofo so asoɔdenfo,+31 wonni ntease,+ wɔyɛ apamsɛefo,+ wonni tema,+ wɔyɛ atirimɔdenfo.+32 Saa nkurɔfo yi nim Onyankopɔn ahyɛde a ɛteɛ no pefee+ sɛ wɔn a wɔyɛ saa nneɛma no fata owu,+ nanso ɛnyɛ yɛ nko na wɔyɛ na mmom wɔpene+ wɔn a wɔyɛ saa no nso so.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Korintofo 4:1-21
4 Momma nnipa mmu yɛn sɛ Kristo asomfo+ ne Onyankopɔn ahintasɛm kronkron+ so ahwɛfo.+2 Afei nso eyi mu no, nea wɔhwehwɛ fi ofiehwɛfo+ hɔ ne sɛ wobehu sɛ odi nokware.+3 Na me de, ɛyɛ me ade ketewa bi sɛ mo anaa nnipa bagua bi besi me ho nkongua adi m’asɛm.+ Me mpo menkari me ho nhwɛ.4 Efisɛ minnim+ asɛm biara a ɛwɔ me ho. Nanso eyi mma minni bem, na nea odi m’asɛm ne Yehowa.+5 Enti mummmu biribiara ho atɛn+ ansa na bere no adu, kosi sɛ Awurade bɛba;+ ɔno na ɔde nea ahintaw esum mu bɛba hann mu,+ na wayi komam agyina adi,+ na ɛno na afei obiara benya n’ayeyi afi Onyankopɔn hɔ.+6 Afei anuanom, mo nti madan asɛm no ma abɛfa me ne Apolo ho,+ na moasua asɛm yi wɔ yɛn ho sɛ: “Monnyɛ ade nntra nea wɔakyerɛw”+ na moamma mo ho so+ ankɔ biako afã antia ɔfoforo.+7 Na hena na ɔma woyɛ soronko?+ Dɛn koraa na wowɔ a woannya?+ Na sɛ nya na wunyae a,+ adɛn na wohoahoa wo ho+ sɛnea woannya?8 Sɛ́ moamee dedaw? Sɛ́ moanya mo ho dedaw?+ Sɛ́ moafi ase redi ade+ a yɛnka ho? Me yam a anka moafi ase redi ade ankasa, na yɛn nso yɛaka mo ho ne mo adi ade.+9 Na ɛyɛ me sɛ Onyankopɔn de yɛn a yɛyɛ asomafo no atwa to ayi yɛn akyerɛ+ sɛ wɔn a wɔayi wɔn ama owu,+ efisɛ yɛayɛ ahwɛde+ ama wiase ne abɔfo+ ne nnipa.+10 Kristo nti yɛyɛ nkwaseafo,+ na mo de, moyɛ anyansafo+ wɔ Kristo mu; yɛyɛ mmerɛw,+ na mo de, moyɛ den;+ mowɔ din pa,+ na yɛn de, yenni nidi.+11 Ɛde besi dɔn yi mu, yedi kɔm+ ne sukɔm,+ yɛdeda adagyaw,+ wɔyɛ yɛn basabasa,+ na yenni baabi te,+12 na yɛbrɛ+ de yɛn ankasa nsa yɛ adwuma.+ Sɛ wɔsopa yɛn a, yehyira;+ sɛ wɔtaa yɛn a, yegyina mu;+13 sɛ wɔsɛe yɛn din a, yɛsrɛ;+ yɛayɛ sɛ wiase sumina, nneɛma nyinaa mu nwura dodow de besi nnɛ.+14 Merenkyerɛw nsɛm yi mmɛhyɛ mo aniwu, na mmom mede rebetu mo fo sɛ me mma adɔfo.+15 Sɛ mowɔ akyerɛkyerɛfo+ mpem du wɔ Kristo mu mpo a, nokwarem no, munni agyanom bebree;+ na menam asɛmpa no so ayɛ mo agya wɔ Kristo Yesu mu.+16 Enti mitu mo fo sɛ munsuasua me.+17 Enti na meresoma Timoteo a ɔyɛ me ba dɔfo+ ne ɔnokwafo Awurade mu aba mo nkyɛn;+ na ɔno na ɔbɛtwe mo adwene aba akwan a mefa so wɔ Kristo Yesu mu+ no so, sɛnea merekyerɛkyerɛ baabiara wɔ asafo biara mu.18 Ebinom ama wɔn ho so+ te sɛ gyama meremma mo nkyɛn.19 Nanso sɛ Yehowa pɛ a,+ mɛba mo nkyɛn ntɛm, na mabehu wɔn a wɔama wɔn ho so no tumi, ɛnyɛ wɔn kasa nko.20 Na Onyankopɔn ahenni nnyina kasa so, na mmom tumi so.+21 Ɛdɛn na mopɛ? Memfa abaa mmra mo nkyɛn,+ anaa ɔdɔ ne odwo honhom?+


text:
Adesua 54: Onipa Hoɔdenfo a Ɔsen Biara
WUNIM onipa a ɔwɔ ahoɔden sen biara a watra ase pɛn no din? Ɔne ɔtemmufo a wɔfrɛ no Simson. Yehowa na ɔmaa Simson ahoɔden saa. Ansa na wɔrewo Simson mpo no, Yehowa ka kyerɛɛ ne maame sɛ: ‘Ɛrenkyɛ wobɛwo ba. Obedi anim agye Israel afi Filistifo nsam.’
Na Filistifo no yɛ nnipa bɔne a wɔte Kanaan asase so. Na wɔwɔ akofofo pii, na wɔhaw Israelfo kɛse. Da koro, bere a Simson rekɔ baabi a Filistifo te no, gyata kɛse bi a ɔrebobom behyiaa no. Nanso Simson de nsapan kum gyata no. Okunkum Filistifo nnipa bɔne no ɔhaha pii nso.
Akyiri yi Simson nyaa ɔbea bi a wɔfrɛ no Delila ho dɔ. Filistifo mpanyimfo no hyɛɛ Delila bɔ sɛ sɛ ɔka dekode a ɛma Simson ho yɛ den saa no kyerɛ wɔn a wɔn mu biara bɛma no nnwetɛbona 1,100. Delila ani gyee saa sika no ho. Na ɔnyɛ Simson anaa Onyankopɔn nkurɔfo adamfo ankasa. Enti ɔkɔɔ so bisaa Simson dekode a ɛma no ho yɛ den saa.
Awiei no, Simson kaa nea ɛma ne ho yɛ den no kyerɛɛ Delila. Ɔkae sɛ: ‘Wonyii me ti nhwi da. Fi bere a wɔwoo me no, Onyankopɔn paw me sɛ menyɛ ne somfo titiriw a wɔfrɛ no Nasirini. Sɛ woyi me ti nhwi a, m’ahoɔden no bɛkɔ.’
Bere a Delila tee eyi no, ɔmaa Simson daa ne nan so. Afei ɔfrɛɛ obi ma obeyii ne ti nhwi. Bere a Simson sɔree no, na n’ahoɔden no kɔ. Afei Filistifo bɛkyeree no na wɔde no kɔe. Wotutuu n’aniwa, na wɔde no yɛɛ wɔn akoa.
Da koro Filistifo no too pon kɛse bi de som wɔn nyame Dagon, na woyii Simson fii afiase a ɔda no de no bae sɛ wobedi ne ho fɛw. Saa bere yi na Simson ti nhwi no afuw bio. Simson ka kyerɛɛ abofra a okura ne nsa no sɛ: ‘Ma me nsó adum abien a ɔdan no si so titiriw no mu.’ Afei Simson bɔɔ Yehowa mpae srɛɛ ahoɔden, na osusoo adum no mu. Ɔteɛɛm sɛ: ‘Ma me ne Filistifo no nwu.’ Na Filistifo 3,000 wɔ apontow no ase, na bere a Simson sum adum no, ɔdan no dwiriw guu nnipa bɔne no nyinaa so kunkum wɔn.
Atemmufo ti 13 kosi 16.
Nsɛmmisa
- Dɛn ne onipa a ɔwɔ ahoɔden sen biara a watra ase pɛn no din, na hena na ɔmaa no ahoɔden no?
- Sɛnea wuhu wɔ mfonini no mu no, dɛn na da koro bi Simson de yɛɛ gyata kɛse bi?
- Sɛ wohwɛ mfonini no a, asomusɛm bɛn na Simson reka akyerɛ Delila no, na ɛyɛɛ dɛn na saa asɛm no maa Filistifo tumi kyeree Simson?
- Ɛyɛɛ dɛn na Simson tumi kunkum Filistifo 3,000 da a owui no?
Nsɛmmisa foforo
- Kenkan Atemmufo 13:1-14.
Dɛn na Manoa ne ne yere yɛe a awofo betumi asua de atete wɔn mma? (Atem. 13:8; Dw. 127:3; Efe. 6:4)
- Kenkan Atemmufo 14:5-9 ne 15:9-16.
Sɛnea Simson kum gyata no tetew ntampehama foforo mu san de afurum abogye kunkum mmarima 1,000 no kyerɛ yɛn dɛn fa Yehowa honhom kronkron no dwumadi ho?
Ɔkwan bɛn so na honhom kronkron boa yɛn nnɛ? (Atem. 14:6; 15:14; Sak. 4:6; Aso. 4:31)
- Kenkan Atemmufo 16:18-31.
Fekubɔne kaa Simson dɛn, na dɛn na yebetumi asua afi mu? (Atem. 16:18, 19; 1 Kor. 15:33)


text:
Atoyerɛnkyɛm Si a, Ɔdɔ Ka Yɛn ma Yɛyɛ Ho Biribi
Sɛ atoyerɛnkyɛm si a, Yehowa Adansefo boa wɔn mfɛfo agyidifo ne afoforo nso. Ɔdɔ na ɛka wɔn ma wɔyɛ saa, na ɛyɛ ade baako a ɛkyerɛ sɛ wɔyɛ nokware Kristofo.—Yohane 13:35.
Efi afe 2011 kosi afe 2012 mfinimfini hɔ baabi no, Yehowa Adansefo de mmoa maa afoforo, na kakraa bi pɛ na yɛaka wɔ ase ha. Sɛ yɛreboa afoforo a, bere nyinaa yɛde Bible mu asɛm hyɛ wɔn nkuran kyekye wɔn werɛ, nanso ɛno de, yɛanka ho asɛm. Yɛn adwumayɛbea ahorow no hyehyɛ Atoyerɛnkyɛm Bere Mu Aboafo Kuw ma wɔhwɛ adwuma ne fã kɛse no ara so. Afei, ɛyɛ a asafo ahorow a ɛwɔ ɔman no mu nso boa adwuma no.
Japan: March 11, 2011 no, asasewosow sii ma ɛpo twiw faa asase so wɔ Japan atifi fam. Atoyerɛnkyɛm no kaa nnipa mpempem pii. Yehowa Adansefo a wɔwɔ wiase nyinaa fii wɔn pɛ de wɔn sika, wɔn ahoɔden, ne nneɛma foforo kɔboae. Bere a asasewosow sii wɔ Japan no, nea yɛyɛ de boae no, hwɛ ɛho video.
Brazil: Nsuyiri, mmepɔw a edwiriw gu, ne atɛkyɛ a etwiw fa asase so kunkum nnipa ɔhaha pii. Nneɛma a Yehowa Adansefo de kɔboae no, ebi ne nnuan a ɛnsɛe ntɛm bɛyɛ kilogram 38,000, nsu ntoa 20,000, ntade bɛyɛ kilogram 9,000, samina ne nea ɛkeka ho bɛyɛ kilogram 4,500, ne nnuru.
Congo (Brazzaville): Bere a topae bi towee no, Yehowa Adansefo 4 afie sɛee, na Adansefo 28 nso afie ho bubui. Wɔde nnuan ne ntade kɔmaa nnipa a wɔn afie asɛe no, na Adansefo a wɔwɔ kurow no mu nso faa ebinom kɔtenaa wɔn afie.
Congo (Kinshasa): Adansefo no de nnuru kɔmaa nnipa a wɔyare ayamtunini. Nsu kɛse bi tɔe ma eyiri faa kurow no so, enti Adansefo no de ntade kɔmaa nnipa a ɛkaa wɔn no. Nnipa a na wɔwɔ atubrafo atenae no, wɔkɔmaa wɔn nnuru, aba a wobedua, ne ntade kilogram bebree.
Venezuela: Nsu kɛse tɔe ma eyiri faa kurow no so, na atɛkyɛ twiw faa asase no so. Adansefo 288 a atoyerɛnkyɛm no kaa wɔn no, atoyerɛnkyɛm bere mu aboafo kɔboaa wɔn. Adan foforo a wosii no, ɛboro 50. Yɛfrɛ osutare bi Lake Valencia, na sɛ eyiri a ɛhaw adwene paa. Nnipa a ɛsɛe wɔn afie no, atoyerɛnkyɛm bere mu aboafo kɔboa wɔn.
Philippines: Mframa gyampantrudu bɔe ma nsu yirii wɔ ɔman no fã bi. Yɛn adwumayɛbea a ɛwɔ hɔ no de nnuan ne ntade kɔboaa nnipa a atoyerɛnkyɛm no kaa wɔn no. Afei bere a nsu no yowee no, Adansefo a wɔwɔ kurow no mu boa ma wosiesiee hɔ.
Canada: Ogya tɔɔ kwae mu wɔ Alberta. Ɛno akyi no, Adansefo a wɔwɔ kurow no mu yii ntoboa kɛse bi kɔboaa Yehowa Adansefo asafo bi a yɛfrɛ no Slave Lake sɛ wɔmfa nsiesie hɔ. Asafo no huu sɛ wonhia sika no nyinaa. Enti wɔde sika no dodow no ara kɔboaa nnipa afoforo a atoyerɛnkyɛm ato wɔn wɔ aman foforo so.
Côte d’Ivoire: Ansa na ɔko bi resi, bere a esii, ne bere a esii akyi no, Adansefo de nnuru kɔmaa nnipa a wohia mmoa no. Wɔmaa wɔn baabi tenae, na wɔsan maa wɔn nneɛma foforo nso.
Fiji: Nsu kɛse bi tɔe ma nsu yirii faa kurow no so. Eyi maa Adansefo mmusua 192 hweree wɔn afuw ne wɔn nnwuma. Wɔkɔmaa wɔn nnuan.
Ghana: Nsu yirii wɔ ɔman no apuei fam. Nnipa a nsuyiri no kaa wɔn no, wɔkɔmaa wɔn nnuan ne aba a wobedua. Afei, wosii afie foforo maa wɔn.
United States: Mframa kɛse bi bɔe, na ebubuu Adansefo afie 66 wɔ amantam mmiɛnsa mu. Afei, ɛsɛee Adansefo afie 12. Ná nnipa dodow no ara wɔ nsiakyibaa, nanso Adansefo afoforo yii ntoboa kɔboaa wɔn.
Argentina: Ogya pae fii bepɔw mu wɔ ɔman no anafo fam, na ɛsɛee nkurɔfo fie. Yehowa Adansefo asafo no boaa nnipa a wɔte saa no.
Mozambique: Ɔpɛ sii, na wɔde nnuan kɔmaa nnipa bɛboro 1,000 a ɛkaa wɔn no.
Nigeria: Bɔs bi konyaa akwanhyia ma Adansefo 24 pirae. Adansefo afoforo yii ntoboa kɔboaa wɔn. Ntɔkwaw sii mmusuakuw bi ntam wɔ ɔman no atifi fam ma nkurɔfo hweree wɔn afie. Adansefo no boaa wɔn mu bebree.
Benin: Nsu kɛse bi yirii wɔ ɔman no mu, na nnipa a ɛkaa wɔn no, wɔmaa wɔn nnuru, ntade, ntontonnan, nsu pa, ne baabi a wɔbɛda.
Dominican Republic: Mframa kɛse bi bɔɔ wɔ ɔman no mu. Yehowa Adansefo asafo ahorow a ɛwɔ hɔ no de nneɛma kɔboae, na wɔboa ma wosiesiee afie ahorow no.
Ethiopia: Ɔpɛ sii wɔ mmeae mmienu, ɛnna nsu yirii wɔ baabi foforo. Adansefo no boaboaa sika ano kɔboaa wɔn a asɛm ato wɔn no.
Kenya: Bere a ɔpɛ sii no, woyii ntoboa kɔboaa wɔn a atoyerɛnkyɛm no kaa wɔn no.
Malawi: Wɔkɔboaa nnipa a wɔte Dzaleka atubrafo atenae no.
Nepal: Mmepɔw dwiriw gui, na ɛsɛee Ɔdansefo bi fie. Adansefo a wɔwɔ hɔ no pɛɛ baabi ma ɔtenae, na wɔde mmoa foforo a ohia nso maa no.
Papua New Guinea: Nkurɔfo bi hyɛɛ da kɔhyew Adansefo bi afie nwɔtwe. Yehowa Adansefo asafo no yɛɛ nhyehyɛe sii afie no bio.
Romania: Nsuyiri bi nti, Adansefo bi hweree wɔn afie. Adansefo afoforo boae ma wosii afie no maa wɔn bio.
Mali: Ɔpɛ nti, ebinom antwa nnɔbae papa biara, na eyi maa ɔkɔm bae. Adansefo a wɔwɔ Senegal yii ntoboa kɔboae.
Sierra Leone: Ná Yehowa Adansefo bi te baabi a ntɔkwaw asi hɔ. Enti ntɔkwaw no akyi no, Adansefo bi a wɔyɛ adɔkotafo fii France kɔhwɛɛ ayarefo no.
Thailand: Nsuyiri kɛse bi sɛee nneɛma pii wɔ amantam bebree mu. Atoyerɛnkyɛm bere mu aboafo siesiee afie 100 ne Ahenni Asa 6.
Czech Republic: Bere a nsuyiri sɛee fie bebree wɔ Czech Republic no, Adansefo a wofi Slovakia bɛboaa wɔn.
Sri Lanka: Bere a ɛpo twiw faa asase so no, wɔyɛɛ nnwuma pii de boaa nnipa a atoyerɛnkyɛm no kaa wɔn no.
Sudan: Ɔko sii ɔman no mu, na ɛmaa Yehowa Adansefo binom guanee fii baabi a wɔte. Adansefo foforo de nnuan, ntade, mpaboa, ne rɔba kɔmaa wɔn.
Tanzania: Nsuyiri kɛse bi sii, na mmusua 14 hweree wɔn nneɛma. Yehowa Adansefo asafo ahorow a ɛwɔ mpɔtam hɔ no de ntade ne nneɛma foforo a wohia kɔmaa wɔn. Dan baako de, wɔsan sii no foforo.
Zimbabwe: Ɔpɛ maa ɔkɔm baa ɔman ne fã bi. Wɔde sika ne nnuan kɔmaa wɔn a ɔkɔm no kaa wɔn no.
Burundi: Adansefo no kɔboaa atubrafo, na wɔhwɛɛ wɔn mu ayarefo.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Genesis 48:1-22
48 Bere bi akyi no, wɔka kyerɛɛ Yosef sɛ: “Hwɛ, wo papa agurow.” Ɔtee saa no ɔfaa ne mma baanu no, Manase ne Efraim,+ kaa ne ho.2 Afei wɔka kyerɛɛ Yakob sɛ: “Wo ba Yosef aba wo nkyɛn.” Enti Israel miaa n’ani sɔre tenaa ne mpa so.3 Ɛnna Yakob ka kyerɛɛ Yosef sɛ:“Ade nyinaa so Tumfoɔ Nyankopɔn yii ne ho adi kyerɛɛ me wɔ Lus+ wɔ Kanaan asase so, na ohyiraa me.+4 Na ɔtoaa so sɛ, ‘Mɛma w’ase atrɛw+ ayɛ bebree, na mɛma woabɛyɛ aman asafodɔm,+ na mede asase yi bɛma w’asefo a wobedi w’akyi aba na ayɛ wɔn agyapade daa.’+5 Hwɛ, wo mma baanu a wowoo wɔn Egypt ha ansa na mereba wo nkyɛn no yɛ me dea.+ Efraim ne Manase bɛyɛ m’ankasa me mma te sɛ Ruben ne Simeon.+6 Na wo mma a wubenya wɔn wɔ wɔn akyi no na wɔbɛyɛ wo dea. Na agyapade a wɔn nuanom din da so no bi na wobenya.+7 Mifi Padan+ reba no, Rahel wu+ too me so wɔ kwan so wɔ Kanaan asase so. Ná baabi a yɛadu no ne Efrata+ ntam twe kakra, enti misiee no Efrata, anaa Betlehem,+ kwan so.”8 Afei Israel huu Yosef mma no na obisae sɛ: “Henanom ni?”+9 Yosef buaa ne papa sɛ: “Mma a Onyankopɔn ama manya wɔ ha ni.”+ Ɛnna ɔkae sɛ: “Mesrɛ wo, fa wɔn brɛ me na minhyira wɔn.”+10 Onyin nti na Israel ani so ayɛ no kusukusu na onhu ade.+ Enti ɔde wɔn bɛn no na ofew wɔn ano bam wɔn.+11 Na Israel ka kyerɛɛ Yosef sɛ: “Na minnim da sɛ mehu w’anim,+ nanso hwɛ sɛ Onyankopɔn ama mahu wo mma mpo aka wo ho.”12 Afei Yosef yii wɔn fii ne nantam, na obuu nkotodwe de n’anim butuw fam.+13 Yosef de ne nsa nifa soo Efraim mu gyinaa Israel benkum,+ na ɔde ne nsa benkum soo Manase mu gyinaa Israel nifa,+ na ɔde wɔn bɛn no.14 Nanso Israel de ne nsa nifa too Efraim+ a ɔyɛ akumaa no ti so,+ na ɔde ne nsa benkum too Manase ti so.+ Ɔhyɛɛ da na ɔyɛɛ ne nsa saa, efisɛ na Manase ne panyin.+15 Afei ohyiraa Yosef kae sɛ:+“Nokware Nyankopɔn a m’agyanom Abraham ne Isak nantew n’anim,+Nokware Nyankopɔn a wahwɛ me so me nkwa nna nyinaa abesi nnɛ,+16 Ɔbɔfo a oyii me fii m’ahohia nyinaa mu no+ nhyira mmofra yi.+Ma wɔmfa me din ne m’agyanom Abraham ne Isak din nto wɔn so,+Na ma wɔnnɔ nyɛ bebree asase so.”+17 Yosef hui sɛ ne papa de ne nsa nifa ato Efraim ti so no, n’ani annye ho,+ na ɔyɛe sɛ ɔreyi ne papa nsa afi Efraim ti so de ato Manase ti so.+18 Afei Yosef ka kyerɛɛ ne papa sɛ: “Papa, nyɛ no saa, efisɛ oyi ne panyin.+ Fa wo nsa nifa to ne ti so.”19 Na ne papa antie na ɔkae sɛ: “Minim saa, me ba, minim saa. Ɔno nso bɛyɛ ɔman na ɔbɛyɛ kɛse.+ Nanso ne nua kumaa no bɛyɛ kɛse asen no,+ na n’asefo bɛyɛ aman pii.”+20 Na da no ohyiraa wɔn+ sɛ:“Daa Israel de wo din behyira aka sɛ,‘Onyankopɔn nyɛ wo sɛ Efraim ne Manase.’”+Enti ne nyinaa mu no, na ɔde Efraim di Manase anim.+21 Afei Israel ka kyerɛɛ Yosef sɛ: “Hwɛ, merebewu,+ nanso Onyankopɔn bɛka mo ho, na ɔde mo bɛsan akɔ mo agyanom asase so.+22 Na mede asase a menam nkrante ne agyan so gye fii Amorifo hɔ no bɛka wo de no ho ma ayɛ kɛse asen wo nuanom de no.”+


text:
TI 15
Ɔyɛɛ Anwonwade a Ɛdi Kan
KANA AYEFOROHYIA NO
YESU MAA NSUO DANEE NSA
Bere a Natanael bɛyɛɛ Yesu suani no, ne nnansa so na Yesu ne n’asuafo a wanya wɔn foforo no de wɔn ani kyerɛɛ Galilea mantam mu. Saa mantam no mu na na asuafo no fi. Ná wɔato nsa afrɛ wɔn sɛ wɔmmra ayeforo bi wɔ Kana a ɛda bepɔ so; ɛhɔ na na Natanael fi. Kuro no wɔ Nasaret atifi fam; Nasaret nso na Yesu nyinii.
Yesu maame Maria nso kɔɔ ayeforo no bi. Ɛbɛyɛ sɛ na ɔbɛn abusua no paa, enti na ɔdi ayeforo no mu akoten. Ayeforo no rekɔ so no, wɔn nsa sae, na Maria huu no ntɛm kaa ho asɛm kyerɛɛ Yesu sɛ: “Wɔnni nsã.”—Yohane 2:3.
Ná Maria pɛ sɛ ɔkyerɛ sɛ nsa no asa, enti Yesu nyɛ ho biribi. Yesu kaa asɛm bi de kyerɛɛ sɛ ɔmpɛ sɛ ne maame kyerɛ no nea ɔnyɛ. Yesu kaa sɛ: “Ɛdeɛn na me ne wo wɔ yɛ?” ( Yohane 2:4) Yesu yɛ Ɔhene a Onyankopɔn na apaw no, enti ne soro Agya no na ɛsɛ sɛ ɔkyerɛ no nea ɔnyɛ, na ɛnyɛ n’abusuafo anaa ne nnamfo. Maria tiee ne ba no gyaee ɛho asɛm maa no, na ɔka kyerɛɛ asomfo no sɛ: “Deɛ ɔbɛka akyerɛ mo biara, monyɛ.”—Yohane 2:5.
Ná nhina nsia a wɔde abo ayɛ sisi hɔ, na ebiara tumi fa nsuo lita 40 anaa galon 10. Yesu ka kyerɛɛ asomfo no sɛ: “Momfa nsuo nhyɛ nhina no mama.” Afei Yesu ka kyerɛɛ wɔn sɛ: “Monsa bi nkɔma adidiiɛhwɛfoɔ no.”—Yohane 2:7, 8.
Bere a adidiihwɛfo no kaa nsa no hwɛe no, ɔhuu sɛ ɛyɛ nsa papa paa, nanso na ɔnnim sɛ wɔnam anwonwakwan so na ɛyɛe. Enti ɔfrɛɛ ayeforokunu no ka kyerɛɛ no sɛ: “Obiara de nsã pa na ɛbɛsisi hɔ kane, na sɛ nkurɔfoɔ bobo a, afei ɔde deɛ ɛnyɛ no aba. Wo deɛ, wode nsã pa no asie abɛsi sɛsɛɛ.”—Yohane 2:10.
TWei ne anwonwade a ɛdi kan a Yesu yɛe. Bere a n’asuafo foforo no huu saa anwonwade no, ɛmaa gyidie a wɔwɔ wɔ ne mu no yɛɛ kɛse. Ɛno akyi no, Yesu ne ne nuanom ne wɔn maame kɔɔ Kapernaum. Ná Kapernaum kuro no da Galilea Po no atifi fam.


text:
KRISTOFO ABRABƆ NE YƐN ASƐNKA—ADESUA NHOMA August 2016
Nsɛm a Yebetumi Aka
Nsɛm a yebetumi aka de Nyan! nsɛmma nhoma ne Tie Onyankopɔn na Tena Ase Daa nhomawa no ama. Hwɛ nsɛm a yebetumi aka no so na w’ankasa kyerɛw nea wobɛka.
BIBLE MU AKORADE
Tena Ɔsorosoroni no Hintabea
Dɛn ne Yehowa “hintabea,” na ɔkwan bɛn so na ɔma yenya ahobammɔ wɔ hɔ? (Dwom 91)
KRISTOFO ABRABƆ
Nea Ɛbɛma Yɛatu Mpɔn Wɔ Asɛnka Mu
—Boa Bible Asuafo Ma Wonhyira Wɔn Ho So na Wɔmmɔ Asu
Dɛn nti na ɛho hia paa sɛ Kristoni biara hyira ne ho so na ɔbɔ asu? Dɛn na wobɛyɛ de aboa wo Bible asuafo ma wɔadu botae ahorow yi ho?
BIBLE MU AKORADE
Wɔn a Wɔn Mfe Akɔ Anim No Betumi Asow Aba
Dwom 92 ka sɛ wɔn a wɔn mfe akɔ anim no betumi anya nkɔso na wɔasow aba Onyankopɔn som mu.
BIBLE MU AKORADE
Yehowa Kae sɛ Yɛyɛ Mfutuma
Dwom 103 mu no, Dawid de mfatoho kyerɛkyerɛɛ sɛnea Yehowa mmɔborɔhunu mu dɔ mu.
BIBLE MU AKORADE
“Monna Yehowa Ase”
Dwom 106 mu nsɛm no betumi aboa wo ma wada Yehowa ase bere nyinaa.
BIBLE MU AKORADE
“Dɛn na Mede Betua Yehowa Ka?”
Dɛn na odwontofo no sii ne bo sɛ ɔbɛyɛ de ada Yehowa ase? (Dwom 116)
KRISTOFO ABRABƆ
Ma Nkurɔfo Nhu Nokware No
Fa asɛm foforo a yɛbɛka no twe nkurɔfo adwene si Bible mu nokwasɛm no so.
KRISTOFO ABRABƆ
Ɔsatu Titiriw a Yɛde Bɛkyekyɛ Ɔwɛn-Aban wɔ September Mu
Ɔwɛn-Aban no bɛka awerɛkyekye ho asɛm ne sɛnea Onyankopɔn ma yenya awerɛkyekye.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yohane 19:1-42
19 Afei Pilato faa Yesu kaa no mpire.+2 Ɛnna asraafo no de nsɔe nwenee abotiri de bɔɔ ne ti, na wɔde atade nguguso kɔkɔɔ hyɛɛ no;+3 na wɔbaa ne nkyɛn bɛkae sɛ: “Asomdwoe nka wo, Yudafo Hene!” Afei wɔbobɔɔ n’asom.+4 Na Pilato fii adi bio kɔka kyerɛɛ wɔn sɛ: “Hwɛ! Mede no refi adi abrɛ mo na moahu sɛ minhu ne ho mfomso biara.”+5 Enti Yesu fii adi bae a nsɔe abotiri no bɔ no na atade nguguso kɔkɔɔ no nso hyɛ no. Ɛnna ɔka kyerɛɛ wɔn sɛ: “Hwɛ! Onipa no ni!”6 Nanso bere a asɔfo mpanyin ne asomfo no huu no no, wɔteɛɛm kae sɛ: “Bɔ no asɛndua mu! Bɔ no asɛndua mu!”+ Pilato ka kyerɛɛ wɔn sɛ: “Mo ankasa momfa no nkɔbɔ no asɛndua mu, na me de, minhu mfomso biara wɔ ne ho.”+7 Yudafo no buaa no sɛ: “Yɛwɔ mmara,+ na sɛnea mmara no kyerɛ no, ɛsɛ sɛ owu, efisɛ ɔfrɛɛ ne ho Onyankopɔn ba.”+8 Afei bere a Pilato tee saa asɛm no, osuroe paa;9 na ɔkɔɔ amrado aban mu hɔ bio, na obisaa Yesu sɛ: “Wufi he?” Nanso Yesu amma no mmuae biara.+10 Ɛnna Pilato bisaa no sɛ: “Wummua me?+ Wunnim sɛ mewɔ tumi sɛ migyaa wo na mewɔ tumi nso sɛ mebɔ wo asɛndua mu?”11 Yesu buaa no sɛ: “Sɛ wɔamfa amma wo amfi soro a,+ anka worennya me so tumi biara. Ɛno nti na onipa a ɔde me maa wo no bɔne sõ paa no.”12 Enti Pilato kɔɔ so hwehwɛɛ ɔkwan a ɔbɛfa so agyaa no. Nanso Yudafo no teɛɛm kae sɛ: “Sɛ wugyaa onipa yi a, na wonyɛ Kaesare adamfo. Onipa biara a ɔyɛ ne ho ɔhene no kasa tia Kaesare.”+13 Enti Pilato tee saa asɛm no, ɔde Yesu fii adi, na ɔtenaa atemmu agua so wɔ baabi a wɔfrɛ hɔ Abo-Nsɛwee, nea Hebri mu wɔfrɛ no Gabata no.14 Saa bere no na wɔreboaboa+ wɔn ho ama twam no; na ɛbɛyɛ owigyinae. Na ɔka kyerɛɛ Yudafo no sɛ: “Hwɛ! Mo hene ni!”15 Nanso wɔteɛteɛɛm sɛ: “Fa no kɔ! Fa no kɔ! Bɔ no asɛndua mu!” Pilato ka kyerɛɛ wɔn sɛ: “Memmɔ mo hene asɛndua mu?” Asɔfo mpanyin no buae sɛ: “Yenni ɔhene biara sɛ Kaesare.”+16 Afei ɔde no maa wɔn sɛ wɔnkɔbɔ no asɛndua mu.+Ɛnna wɔfaa Yesu kɔe.17 Na bere a ɔno ankasa sõ asɛndua no,+ ofii adi kɔɔ baabi+ a wɔato din Tikora a wɔfrɛ hɔ Golgota wɔ Hebri mu;+18 na ɛhɔ na wɔbɔɔ no asɛndua mu+ a na nnipa baanu ka ne ho, obiako wɔ ɔfã ha ɛnna obiako wɔ ɔfã ha, na Yesu wɔ mfinimfini.+19 Pilato kyerɛw asɛm bi nso fam asɛndua no ho. Ɔkyerɛwee sɛ: “Yesu Nasareni, Yudafo Hene no.”+20 Enti Yudafo no bebree kenkanee asɛm yi, efisɛ na baabi a wɔbɔɔ Yesu asɛndua mu no bɛn kurow no,+ na wɔkyerɛw no Hebri, Latin, ne Hela kasa mu.21 Nanso Yudafo asɔfo mpanyin no ka kyerɛɛ Pilato sɛ: “Nkyerɛw sɛ ‘Yudafo Hene,’ na mmom kyerɛw sɛ ɔno na ɔkae sɛ, ‘Mene Yudafo Hene.’”22 Pilato buae sɛ: “Nea makyerɛw no, makyerɛw.”23 Afei bere a asraafo no bɔɔ Yesu asɛndua mu no, wɔfaa n’atade nguguso kyɛɛ mu anan, na ɔsraani biara faa biako, ɛne n’atade nhyɛase no. Nanso na atade nhyɛase no nni mpamee, na na wɔanwene fi soro besi fam.+24 Enti wɔkeka kyerɛɛ wɔn ho sɛ: “Mommma yennsunsuane mu, mmom momma yɛmmɔ so ntonto nhwɛ nea ɛbɛyɛ ne dea.” Eyi baa saa na ama kyerɛwsɛm no aba mu sɛ: “Wɔkyekyɛɛ me nguguso mu fae, na m’atade nso, wɔbɔɔ so ntonto.”+ Na asraafo no yɛɛ eyi ampa.25 Ná ne maame+ ne ne maame nua, afei Klopa yere Maria,+ ne Maria Magdalene gyina asɛndua no ho.+26 Afei bere a Yesu huu ne maame, na ohuu osuani a ɔdɔ no+ no sɛ wogyina hɔ no, ɔka kyerɛɛ ne maame sɛ: “Ɔbea, hwɛ! Wo ba!”27 Afei ɔka kyerɛɛ osuani no nso sɛ: “Hwɛ! Wo maame!” Na efi saa bere no, osuani no de no kɔɔ ɔno ankasa fie.28 Eyi akyi, bere a Yesu hui sɛ biribiara aba awiei no, nea ɛbɛyɛ na kyerɛwsɛm no aba mu no ɔkae sɛ: “Osukɔm de me.”+29 Na ade bi si hɔ a nsa nyinyanyinya ayɛ no mã. Ɛnna wɔde sapɔw a nsa nyinyanyinya no ahyɛ no mã tuaa sommɛ ano de kaa n’ano.+30 Afei bere a nsa nyinyanyinya no kaa Yesu ano no, ɔkae sɛ: “Asa!”+ na osii ne ti ase gyaa ne honhom mu.+31 Na ɛyɛ Ahoboaboa+ bere, na nea ɛbɛyɛ na Homeda no bedu na amu no nsɛn asɛndua no so+ (efisɛ na saa Homeda no yɛ homeda kɛse)+ nti, Yudafo no srɛɛ Pilato sɛ ɔmma wommubu wɔn nan mu na wonyi amu no mfi hɔ.32 Enti asraafo no bae bebubuu onipa a odi kan no nan mu ne nea ɔka ho a wɔbɔɔ ɔne no asɛndua mu no nso de mu.33 Na woduu Yesu nkyɛn a wohui sɛ wawu dedaw no, wɔammubu ne nan mu.34 Nanso asraafo no mu biako de peaw wɔɔ ne mfe+ na ntɛm ara mogya ne nsu fi bae.35 Nea ɔde n’ani hui na wadi adanse yi, na n’adanse no yɛ nokware, na saa onipa no nim sɛ ɔka nokware na ama mo nso moagye adi.+36 Nokwasɛm ne sɛ eyinom sii na kyerɛwsɛm no aba mu sɛ: “Wɔremmu ne dompe biako mpo mu.”+37 Afei nso kyerɛwsɛm foforo ka sɛ: “Wɔbɛhwɛ Nea wɔde ade wɔɔ no no.”+38 Afei, eyinom akyi no, Yosef a ofi Arimatea, a na ɔyɛ Yesu suani nanso Yudafo no ho suro+ nti ɔyɛe wɔ kokoam no, srɛɛ Pilato sɛ ɔmma ɔmfa Yesu amu nkɔ; na Pilato maa no kwan.+ Ɛnna ɔbɛfaa amu no kɔe.+39 Nikodemo a bere a edi kan no ɔbaa ne nkyɛn anadwo no nso de kurobow ne pɛprɛ mfrafrae bɛyɛ nkaribo ɔha bae.+40 Enti wɔfaa Yesu amu no de nwera a aduhuam no wom kyekyeree+ no sɛnea Yudafo afunsie ho amanne te.41 Ná turo bi wɔ baabi a wɔbɔɔ no asɛndua mu no, na na ɔda foforo+ a wɔmfaa obiara ntoo mu da wɔ turo no mu.42 Ɛhɔ na Yudafo no ahoboaboa+ nti, wɔde Yesu kɔtoe, efisɛ na ɔda no bɛn.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 89:1-52
Maskil.* Esrahini Etan+ dwom.89 Mɛto Yehowa adɔe ho dwom akosi daa.+Mede m’ano bɛka wo nokwaredi ho asɛm awo ntoatoaso nyinaa mu.+2 Maka sɛ: “Adɔe betim hɔ afebɔɔ;+Ɔsoro nso, woama wo nokwaredi atim pintinn wɔ hɔ.”+3 “Me ne nea mapaw no no ayɛ apam;+Maka ntam akyerɛ m’akoa Dawid+ sɛ,4 ‘Mɛma w’aseni atim afebɔɔ,+Na mama w’ahengua atim,+ awo ntoatoaso akyi awo ntoatoaso mu.’” Sela.5 O Yehowa, ɔsoro bɛkamfo anwonwade a woayɛ,+Na wo nokwaredi nso, wɔbɛkamfo wɔ akronkronfo asafo mu.6 Hena na wobetumi de no atoto Yehowa ho wɔ ɔsoro?+Hena na ɔne Yehowa sɛ wɔ Onyankopɔn mma mu?+7 Ɛsɛ sɛ wosuro Onyankopɔn wɔ akronkronfo asafo mu;+Ɔyɛ kɛse na ne ho yɛ hu sen wɔn a wɔatwa ne ho ahyia nyinaa.+8 O asafo Yehowa Nyankopɔn,+Hena na ɔwɔ ahoɔden sɛ wo, O Yah?+Wo nokwaredi atwa wo ho nyinaa ahyia.+9 Wo na wudi po a ɛpagyapagyaw ne ho no so;+Sɛ ɛmoma n’asorɔkye so a, wo na woma ɛyɛ dinn.+10 Wo na woabubu Rahab pasaa+ te sɛ obi a wɔakum no.+Wode wo basa a ɛyɛ den no na abɔ w’atamfo ahwete.+11 Ɔsoro yɛ wo dea,+ asase nso yɛ wo dea;+Asase ne nea ɛwɔ mu nyinaa+—wo na woyɛe.+12 Atifi ne anafo—wo na wobɔe;+Tabor+ ne Hermon+—wo din mu na wɔto ahurusi dwom.+13 Basa a tumi wom yɛ wo dea,+Wo nsa yɛ den,+Na wo nsa nifa wɔ soro.+14 Trenee ne atemmu yɛ w’ahengua nnyinaso;+Adɔe ne nokware wɔ w’anim.+15 Anigye ne ɔman a wɔto ahurusi dwom.+O Yehowa, w’anim hann mu na wɔnantew daa.+16 Wo din mu na wodi ahurusi daa nyinaa+Na wo trenee mu na wɔama wɔn so.+17 Wone wɔn ahoɔden anuonyam;+W’adom mu na yɛn abɛn di nkonim.+18 Yɛn kyɛm yɛ Yehowa dea,+Na yɛn hene yɛ Israel Kronkronni no dea.+19 Saa bere no wokasae anisoadehu mu kyerɛɛ w’anokwafo,+Na wokae sɛ:“Madi aboa otumfoɔ bi;+Mama nea mapaw no afi ɔman no mu so.+20 Mahu m’akoa Dawid;+Mede me ngo kronkron asra no;+21 Ɔno na me nsa beso no mu den,+Na me basa bɛhyɛ no den.+22 Ɔtamfo biara rensisi no,+Na amumɔyɛfo asefo biara renhyɛ no so.+23 N’anim na mibubuu n’atamfo pasapasa,+Na wɔn a wokyi no kɔkɔkɔkɔ no, mebobɔɔ wɔn.+24 Me nokwaredi ne m’adɔe ne no na ɛte,+Na me din mu na n’abɛn di nkonim.+25 Mede ne nsa ato po so,+Na ne nsa nifa nso, mede ato nsubɔnten so.+26 Ɔno de, ɔbɛka akyerɛ me sɛ, ‘Wone m’Agya,+Me Nyankopɔn+ ne me nkwagye Botan.’+27 Mede no bɛyɛ abakan,+Na ɔbɛyɛ asase so ahene mu pumpuni.+28 Mɛma m’adɔe ne no atena daa,+Na m’apam renni no huammɔ da.+29 Mɛma n’aseni atim daa daa,+Na n’ahengua bɛyɛ sɛ ɔsoro nna.+30 Sɛ ne mma gyaw me mmara+Na wɔannantew m’atemmusɛm mu,+31 Sɛ wogu m’ahyɛde ho fĩNa wɔanni me mmara nsɛm so a,32 Ɛnde me nso mɛma m’ani akɔ wɔn mmarato so, mede poma,+Ne wɔn mfomso so, mede abaa.+33 Nanso m’adɔe de, merenyi mfi no so,+Na me nokwaredi rennan atoro.+34 Merengu m’apam ho fĩ,+Na m’anom asɛm nso, merensesa.+35 Maka me kronkronyɛ mu ntam+ prɛko,Na merentwa Dawid nkontompo.+36 N’aseni betim afebɔɔ,+Na n’ahengua bɛyɛ sɛ owia wɔ m’anim.+37 Ebetim afebɔɔ sɛ ɔsram,Na ayɛ sɛ wim dansefo nokwafo no.” Sela.38 Nanso wo de, woato nea woasra no no akyene na ne ho ayɛ wo aniwu;+Woafa nea woasra no no ho abufuw.+39 Woahura w’akoa apam ho;Woabrɛ n’ahemmotiri ase de ato fam.+40 Woabubu nguannan a wɔde abo ayɛ no nyinaa agu;+Woasɛe n’abannennen pasaa.+41 Wɔn a wɔretwam nyinaa afow no afa;+Wadan ahohorade ama wɔn a wɔbemmɛn no.+42 Woama wɔn a wokyi no no nsa nifa so;+Woama n’atamfo nyinaa adi ahurusi.+43 Afei nso, woama ne nkrante ayɛ sɛ ɔtamfo de,+Na woamma wannyina wɔ akono.+44 Woama n’anuonyam abɔ no,+Na woatow n’ahengua akyene fam.+45 Woatwa ne mmerantebere nna so;Wode animguase afura no.+Sela.46 O Yehowa, wode w’anim behintaw akosi da bɛn? Afebɔɔ anaa?+W’abufuw bɛkɔ so adɛw sɛ ogya?+47 Kae sɛnea me nkwa nna tenten te.+Ɔkwa ara na woabɔ nnipa mma nyinaa anaa?+48 Ɔbarima bɛn na ɔte ase a ɔrenwu da?+Obetumi agye ne kra afi Adamoa* nsam anaa?+Sela.49 O Yehowa, ɛhe na wo kan adɔe no wɔ,Nea wokaa ho ntam kyerɛɛ Dawid, wo nokwaredi mu no?+50 O Yehowa, kae ahohora a aba wo nkoa so no,+Aman pii ahohora a masoa wɔ me kokom no,+51 O Yehowa, kae sɛnea w’atamfo abɔ no ahohora,+Sɛnea wɔabɔ nea woasra no no ahohora biribiara mu no.+52 Nhyira nka Yehowa daa daa. Amen ne Amen.+


text:
MMABUN BISA SƐ
Midi Mfomso a, Ɛdɛn na Metumi Ayɛ?
Twe bi
Ɛdɛn na wobɛyɛ?
Kenkan nea ɛtoo Karina, na fa no sɛ wo na saa asɛm no ato wo. Sɛ ɛyɛ wo a, anka dɛn na wobɛyɛ?
Karina: “Bere bi, na merekɔ sukuu. Mede kar tuu mmirikabɔne maa polisifo kyeree me bɔɔ me ka. Asɛm no haw me paa! Mebɔɔ me maame amanneɛ, ɛnna ɔkae sɛ menka nkyerɛ me papa. Paapa nso de, na mempɛ sɛ ɔbɛte ho asɛm koraa.”
1: Wobɛyɛ dinn aka sɛ wunyae a anka wo papa nte ho hwee.
2: Wobɛka nea esii nyinaa akyerɛ wo papa.
Anhwɛ a wobɛyɛ nea edi kan no. Ade yi, sɛ́ wo maame aka akyerɛ wo sɛ bɔ wo papa amanneɛ, enti ebia obedwen sɛ woaka akyerɛ no. Nanso, sɛ wode kar tu mmirikabɔne na yɛkyere wo bɔ wo ka oo, sɛ mfomso foforo na woadi oo, nneɛma bi nti, ɛyɛ papa sɛ wubegye wo mfomso atom.
Nneɛma mmiɛnsa nti a ɛsɛ sɛ wugye wo mfomso tom
1. Ɛyɛ suban pa. Bible kyerɛ yɛn nea ɛsɛ sɛ Kristoni biara yɛ. Ɛka sɛ: “Yɛpɛ sɛ yɛde nokwaredi bɔ yɛn bra wɔ biribiara mu.”—Hebrifo 13:18.
“Mebɔ mmɔden paa sɛ mɛka nokware na sɛ biribi ankɔ yiye a, memfa nhyɛ obi. Midi mfomso a, migye tom ntɛm ara.”—Alexis.
2. Wugye wo mfomso tom a, nkurɔfo nso de wo mfomso bɛkyɛ wo. Bible ka sɛ: “Nea ɔkata ne mmarato so no, ɛrensi no yiye, na nea ɔka na ogyae no, wobehu no mmɔbɔ.”—Mmebusɛm 28:13.
“Egye akokoduru na obi agye ne mfomso atom. Nanso woyɛ saa a, ɛma nkurɔfo gye wo di. Ɛma wohu sɛ woka nokware. Sɛ wugye wo mfomso tom a, ɛremma yemmu wo nipa bɔne.”—Richard.
3. Ne kɛse paa ne sɛ, ɛma Yehowa Nyankopɔn ani gye wo ho. Bible ka sɛ: “Yehowa kyi okontomponi, na teefo na Ɔne wɔn di atirimsɛm.”—Mmebusɛm 3:32.
“Bere a midii mfomso kɛse bi no, mihui sɛ ɛsɛ sɛ miyi m’anim na meka sɛ me na meyɛe. Sɛ manyɛ nea Yehowa pɛ a, ɔrenhyira me da.”—Rachel.
Mfomso a Karina dii no, dɛn na ɔyɛe wɔ ho? Ɔde siee ne papa. Nanso, akyiri yi ne papa huu nea asi. Karina kae sɛ, “Bɛyɛ afe akyi, na me papa rehwehwɛ yɛn nsiakyibaa (insurance) nkrataa mu. Ohui sɛ ɛka a polisifo bɔɔ me no, wɔde aka sika a ɛsɛ sɛ otua no ho. Nea esii de, ɛsɛ w’ani! Me maame mpo bo fuw me paa sɛ ɔkae sɛ menka nkyerɛ me papa no, manka!”
Nea osua fii mu: Karina kae sɛ: “Wudi mfomso na wode sie a, na woresɛe w’asɛm. Kae hu sɛ, ɛda hɔ retwɛn wo!”
Nea wubetumi asua afi wo mfomso mu
Yɛn nyinaa di mfomso. (Romafo 3:23; 1 Yohane 1:8) Nea yɛaka no ma yehu sɛ, wugye wo mfomso tom a, ɛkyerɛ sɛ wobrɛ wo ho ase na w’adwenem abue. Enti wudi mfomso a gye tom ntɛm.
Nea edi hɔ ne sɛ wubesua biribi afi wo mfomso mu. Nea ɛyɛ yaw ne sɛ, mmabun binom wɔ hɔ a, sɛ wodi mfomso a, wonsua hwee mfi mu! Ebia wɔte nka te sɛ abaayewa bi a ne din de Priscilla. Ɔkae sɛ: “Kan no, sɛ midi mfomso a, na meyɛ basaa paa. Ná ɛyɛ me sɛ me so nni mfaso, enti na me mfomso no ayɛ sɛ adesoa kɛse bi ama me. Ná ɛhyɛ me so ma mete nka sɛ yɛde me yɛ hwee a ɛrenyɛ yiye.”
Wo nso, ɛyɛ a saa na w’adwene yɛ wo? Sɛ saa a, kae asɛm yi: Sɛ wudwen mfomso a woadi atwam ho pii a, ɛbɛyɛ sɛ obi a ɔreka kar na wahwɛ ahwehwɛ mu rehwɛ nea ɛrekɔ so wɔ n’akyi. Sɛ wode w’adwene si wo mfomso a atwam no so a, ɛbɛma woanya adwene sɛ wonsɛ hwee. Ɛba saa a, ɔhaw biara a wubehyia no, ebebu afa wo so.
Enti, sɛ wudi mfomso a, nnwen ho mmoro so.
“Kae mfomso a woadi no na sua biribi fi mu sɛnea ɛbɛyɛ a worensan nyɛ bio. Nanso nnwen ho mmoro so mma w’abam mmmu.”—Elliot.
“Sɛ midi mfomso a, mebɔ mmɔden sɛ mede betu me ho fo na ama mayɛ nipa pa, na da foforo mahwɛ me ho yiye. Woyɛ saa a, mfaso wɔ so efisɛ ɛbɛma w’adwenem abue.”—Vera.


text:
APPENDIX
Adwuma Ho Nsɛm a Wobesiesie
Sɛnea wɔayɛ ho kyerɛwtohɔ wɔ 1 Korintofo 6:1-8 no, ɔsomafo Paulo kae sɛ Kristofo bi de wɔn yɔnko gyidifo kɔɔ asɛnnibea. Ɛhaw no sɛ Kristofo a wɔwɔ Korinto no ‘tumi sii wɔn bo kɔɔ asɛnnii wɔ nnipa a wɔnteɛ anim.’ (Nkyekyɛm 1) Paulo kyerɛɛ nea enti a ɛnsɛ sɛ Kristofo de wɔn nuanom kɔ asɛnnibea na mmom wosiesie wɔn ntam nsɛm wɔ asafo no mu no. Momma yɛnhwɛ nea enti a ɔde afotusɛm a efi honhom mu yi mae ne tebea bi a wanhyɛ da anka ho asɛm pɔtee.
Sɛ adwuma ho nsɛm bi sɔre wɔ yɛne yɛn nua gyidini ntam a, ɛsɛ sɛ yedi kan hwɛ sɛ yebesiesie asɛm no wɔ Yehowa kwan so, na ɛnyɛ yɛn kwan so. (Mmebusɛm 14:12) Sɛnea Yesu daa no adi no, ɛbɛyɛ papa sɛ yɛyɛ ntɛm siesie yɛne yɛn nuanom ntam nsɛm ansa na agye nsam. (Mateo 5:23-26) Nanso awerɛhosɛm ne sɛ Kristofo bi ma mansotwe yɛ wɔn dɛ na wɔde wɔne wɔn nuanom ntam nsɛm kɔ asɛnnibea. Paulo kae sɛ: “Nokwarem no, ɛyɛ nkogudi koraa ma mo sɛ mode mo ho mo ho bɛkɔ asɛnnii.” Adɛn ntia? Ade titiriw baako ne sɛ adeyɛ a ɛte saa bɛka din pa a asafo no wɔ ne Onyankopɔn a yɛsom no no. Enti ɛsɛ sɛ yɛma asɛm a Paulo bisae yi tena yɛn adwenem: “Adɛn na momma wɔnyɛ mo bɔne mmom?”—Nkyekyɛm 7.
Paulo kae nso sɛ Onyankopɔn ayɛ nhyehyɛe pa wɔ asafo no mu a wɔde siesie anuanom ntam nsɛm. Mpanyimfo no yɛ Kristofo mmarima a Kyerɛwnsɛm mu nimdeɛ ama wɔn nyansa, na Paulo kae sɛ wotumi ‘bu anuanom ntam atɛn wɔ asetena yi mu nneɛma ho.’ (Nkyekyɛm 3-5) Yesu kyerɛe sɛ nsɛm a anibere wom te sɛ ntwiri ne asisi sɔre a, ɛsɛ sɛ wɔfa akwan mmiɛnsa a edidi so yi so siesie: nea edi kan, ɛsɛ sɛ nnipa mmienu a asɛm wɔ wɔn ntam no bɔ mmɔden sɛ wɔn ankasa besiesie; sɛ wɔn mmienu antumi ansiesie a, nea ɛto so abien a wobetumi ayɛ ne sɛ wɔde ɔdansefo baako anaa adansefo mmienu bɛba mu; sɛ eyi nso anyɛ yiye a, nea ɛto so mmiɛnsa a wobetumi ayɛ ne sɛ wɔde asɛm no bɛkɔ akɔdan mpanyimfo a wogyina asafo no ananmu no.—Mateo 18:15-17.
Nokwarem no, mpanyimfo a Kristofo bi yɛ no nkyerɛ sɛ wonim mmara anaa adwuma ho nsɛm, enti ɛnsɛ sɛ wɔyɛ wɔn ho saa. Sɛ adwuma ho nsɛm sɔre wɔ anuanom ntam a, ɛnyɛ wɔn na ɛsɛ sɛ wɔhyɛ ho mmara ma wɔn. Mmom no, wɔboa wɔn a asɛm no fa wɔn ho no nyinaa ma wɔde Kyerɛwnsɛm no di dwuma de siesie ma asomdwoe ba. Sɛ asɛm no yɛ den ma wɔn a, wobetumi de akɔdan ɔmansin sohwɛfo anaa mpanyimfo a wɔwɔ Yehowa Adansefo adwumayɛbea no. Nanso nsɛm foforo bi wɔ hɔ a Paulo afotu no nka ho asɛm pɔtee. Eyinom bi ne dɛn?
Ɛtɔ mmere bi a, wɔde asɛm bi kɔ asɛnnibea sɛnea wɔbɛfa mmara kwan so ama asomdwoe aba kɛkɛ a adwemmɔne biara nni akyi. Sɛ nhwɛso no, tebea a edidi so yi bɛhwehwɛ sɛ obi de asɛm bi kɔ asɛnnibea: bere a obi pɛ sɛ ogyae aware mmara kwan so, bere a obi hwehwɛ tumi a ɛbɛma ne ba abedi ne nsam, bere a obi repɛ akɔnhamabɔde, bere a obi rehwehwɛ nsiakyibaa (insurance) ho sika, bere a adwuma bi abɔ fam na obi sika wom, ne bere a nsamansew ho nsɛm asɔre. Ebetumi aba sɛ obi de onua bi bɛkɔ asɛnnibea, na ebehia sɛ onua no nso de n’asɛm kɔdan asɛnnibea de twitwa gye ne ho. *
Sɛ obi de asɛm no kɔ asɛnnibea na ɛnyɛ mansotwe kɛkɛ nti na ɔyɛɛ saa a, ɛnde na ɛnto Paulo afotusɛm no. * Nanso nea ɛsɛ sɛ ɛtena Kristoni adwenem ne sɛ ɔbɛtew Yehowa din ho na waboa ma asomdwoe ne baakoyɛ atena asafo no mu. Kristofo ahyɛnsode titiriw ne ɔdɔ, na ɔdɔ nso ‘nhwehwɛ nea n’ankasa hia.’—1 Korintofo 13:4, 5; Yohane 13:34, 35.
^ nky. 2 Ebetumi aba nso sɛ Kristoni bi bɛyɛ bɔne a anibere wom atia ne yɔnko. Ebi ne mmonnaato, tow a wɔtow hyɛ obi so, awudi, anaa korɔnbɔ a anibere wom. Nsɛm a ɛtete saa mu no, ɛrento mmara sɛ onua no de asɛm no bɛkɔ akɔdan atumfoɔ, ɛwom mpo sɛ ebia saa a ɔbɛyɛ no bɛma wɔadi ɔbɔnefo no asɛm wɔ asɛnnibea deɛ.
^ nky. 3 Sɛ wopɛ sɛ wuhu pii fa saa asɛm yi ho a, yɛsrɛ wo hwɛ Ɔwɛn-Aban, March 15, 1997, kratafa 17-22, ne October 15, 1991, kratafa 25-28.